
PROTOPOPIAT  UNIT  LA  BRAŞOV. 

Fraţii  noştri  uniţi  ne-au  adus  de  sărbătorile  Naşterii  Dom¬ 
nului  un  frumos  dar.  Prea  neobişnuit  nu  este  acesta  şi  nici 
politica  cercurilor  conducătoare  din  biserica  unită  nu  face  acum 
prima  încercare  să  samene  în  Braşov  sămânţa  discordiei  şi  a  urii 
confesionale.  Totuşi  ne-a  surprins  foarte  mult  ştirea,  ce  am  pri¬ 
mit-o,  că  «Ordinariatul  arhidiecezan»  se  ocupă  cu  gândul  de-a 
întemeia  în  Braşov  parohie  şi  protopopiat  unit.  Ne-am  şi  exprimat 
nedumeririle  faţă  de  intenţiunea  aceasta  a  mitropoliei  blăjene. 
Cele  câteva  şire,  câte  le-am  scris  noi,  ne-au  adus  însă  din  Blaj 
răspuns  neaşteptat.  « Unirea»  şi  «Cultura  Creştină»,  cari  scriind 
despre  noi  nu  se  adapă  niciodată  cu  «spirit»  creştinesc,  fără 
numai  cu  venin,  au  sărit  într’o  indignare  prea  puţin  nobilă  şi 
ne-au  certat  pentru  îndrăzneala  noastră  de-a  murmură  împotriva 
unui  plan  atât  de  «salutar»  al  mitropoliei  din  Blaj. 

Nici  una  din  arţăgoasele  noastre  surate  nu  a  arătat  necesi¬ 
tatea  creării  unui  protopopiat  unit  tocmai  la  Braşov.  în  schimb 
însă  ne-au  aruncat  vorbe  şi  injurii,  de  cari  bâjbăie  aula  «claris- 
similor»  noştri  fraţi.  Sub  titlul  de  «obrăznicie»  şi  «infamie»  înfie¬ 
rează  protestul  justificat,  ce  a  fost  ridicat  şi  de  noi,  într’un  chip 
care  vădeşte  perfect  modul  de  gândire  al  fraţilor  noştri  din  Blaj. 
Noi  nu  vom  răspunde  Ia  aceste  injurii,  fiindcă  nici  noi  şi  nici 
cetitorii  noştri  nu  sunt  deprinşi  a  se  cobori  pe  un  teren  unde 
ne-am  pierde  dreptul  a-ne  numi  oameni  cu  creştere  bună.  Vom 
arătă  însă  de  ce  în  Braşov  nu  poate  avea  loc  un  protopop  unit, 
fără  ca  să  jignească  pe  cea  mai  mare  parte  a  Românilor  de  acolo, 

pe  toţi  Românii  băştinaşi  ai  Braşovului ,  în  tradiţia  seculară  moş¬ 
tenită  dela  moşii  şi  strămoşii  lor. 

înainte  de  toate  trebuie  să  constatăm  un  fapt,  de  care  ar 
urmă  să  ţină  seamă  mai  des  şi  biserica  unită.  Noi  nu  îi  con¬ 
siderăm  pe  Românii  uniţi  de  streini,  cu  cari  nu  am  avea  nici  o 
comunitate  de  interese  şi  pe  cari,  în  caz  de  divergenţă,  i-am  putea 
trată  ca  bunăoară  pe  Calvini,  Luterani  sau  pe  Ovrei.  Sforţările 
generoase  ale  înaintaşilor  noştri,  cari  au  vrut  să  niveleze  întrucât 
e  cu  putinţă  zidul  care  ne  desparte  şi  să  creieze  pentru  toţi  un 
teren  comun  de  luptă,  precum  şi  spiritul  tolerant  al  vremii  în 
care  trăim,  ne-au  învăţat  să  vedem  în  biserica  română  unită  o 
biserică  soră,  ale  cărei  interese  sunt  legate,  ca  şi  ale  bisericii 
noastre,  de  viitorul  neamului  românesc.  Fraţi  fiind  noi,  rapor¬ 
turile  dintre  cele  două  biserici  ale  noastre  nu  pot  să  fie  normate 
numai  de  paragraful  cutărei  legi  a  ţării,  ci  ele  trebue  să  fie  su¬ 
puse  unei  juste  controle  a  opiniei  publice  româneşti.  Dacă  ţinem 
seama  de  aceasta,  atunci  nu  vom  face  nici  un  pas,  fie  acela  şi 
admis  de  lege,  care  ar  putea  jigni  pe  fraţii  noştri  în  sentimentele 
lor.  Biserica  noastră  ortodoxă  totdeauna  a  fost  condusă  de  acest 
principiu  şi  de  aceea,  la  vremea  sa,  nu  a  primit  propunerea  unora, 
de-a  întemeia  un  protopopiat  ortodox  la  Blaj.  Ne-am  convins 
însă  de  multeori  că  la  Blaj  se  calcă  în  picioare  acest  principiu, 
considerându-ne  pe  noi  de  străini,  cari  pot  fi  puşi  alăturea  de 
Luterani  sau  de  Ovrei,  cum  o  face  aceasta  «Unirea»  într’un  nu¬ 
măr  recent  al  său. 

Ei  bine,  dacă  fruntaşii  bisericii  unite  trădează  mentalitatea 
aceasta,  atunci  am  încetat  a-ne  privi  drept  fraţi  şi  va  trebui  <  să 
ne  îmbrăcăm»  neapărat  «în  zale»  şi  să  începem  vrăjmăşia  pe 
toată  linia.  Din  norocire  însă  afară  de  câţiva  «teologuţi»,  cari  îşi 
fac  carieră  din  săgeţile  aruncate  asupra  bisericii  ortodoxe  române, 
obştea  mare  a  fraţilor  uniţi  desaproabă  manifestările  acestei  men¬ 
talităţi  ultramontane. 

Nici  un  centru  al  bisericii  noastre  nu  se  poate  mândri,  ca 
Braşovul,  că  şi-a  păstrat  totdeauna  curată  credinţa  ortodoxă  şi 
nu  s'a  lăsat  ispitit  «de  cinstiia  acestei  lumi»  —  cum  spuneau  odată 
Românii  din  «Şchei».  Ca  o  scumpă  clenodie  s’a  păstrat  acolo 
tradiţia,  de  a-şi  apără  legea  strămoşească  în  butul  tuturor  pre¬ 
siunilor  şi  de  a  nu  lăsă  să  pătrundă  la  ei  sămânţa  desbinării, 

care  eră  împrăştiată  în  cele  mai  multe  din  bisericile  româneşti 
ale  Ardealului. 

Când  s’a  făcut  «rumperea  credinţei»  adecă  uniunea  cu  bi¬ 
serica  latină,  cei  dintâi,  cari  au  alcătuit  un  protest  solemn,  ţinut 
în  termini  bărbăteşti,  din  cari  însă  transpiră  o  adâncă  amărăciune 
pentru  fraţii  perduţi,  au  fost  Românii  din  Şcheii  Braşovului. 
Nici  uneltirile  vlădicului  Atanasie,  nici  presiunile,  care  s’au  făcut 
asupra  lor  şi  nici  brâncile,  cari  le-au  primit  Braşovenii  în  biserica 
mitropolitană  din  Alba-Iulia,  unde  aveau  datoria  să  strige  în  auzul 
tuturor,  că  nimeni  nu  are  dreptul  să  necinstească  ctitoria  lui 
Mihaiu-Viteazul  şi  a  Domnilor  din  Ţara  Românească,  —  nu  a 
putut  să-i  facă  a  recunoaşte  actul  «unirii»  şi  a  trece  la  noua 
lege.  Au  rămas  şi  ei,  ca  mulţi  din  Românii  ardeleni,  fără  ar¬ 
hiereu,  lăsaţi  în  voia  soartei  să  se  lupte  singuri  cu  valurile  veşnic 
ameninţătoare  ale  propagandei  catolice.  In  chipul  acesta  s’au 
îngrădit  Românii  din  Braşov  cu  un  zid  de  apărare  împotriva 
episcopilor  uniţi.  Nu  întreţineau  nici  o  legătură  cu  ei  şi  nici 
nu  aveau  lipsă  de  îngrijirea  lor  părintească.  Din  când  în  când 
mergeau,  totuşi,  daruri  din  Braşov  la  episcopii  uniţi,  peşti  buni 
şi  câteva  cofe  cu  icre  negre,  la  cari  Braşovenii  mai  adăugau  şi 
vre-o  30 — 40  de  ug.  aur  spre  a  potoli  râvna  acestor  «lei  trădaţi 
de  fiii  lor». 

«Ne-am  socotit  şi  ne-am  legat,  aici  la  noi  nu  aveţi  ce  mai 
veni  —  spuneau  Românii  din  Şchei  cătră  preoţii,  ce  ar  fi  vrut  să  se 
unească  —  fără  cât  preoţii  să-şi  caute  alte  parohii,  acolo  să  pă¬ 
storească,  iar  noi  ne  vom  găsi  alţi  păstori,  care  nu  vor  ţinea  lu¬ 
crurile  şi  tocmealele  altor  biserici,  ce  n’au  cu  noi  o  înţelegere, 
ci  vor  umblă  după  tocmealele  biserică ,  ce  au  cinstit  strămoşii  şi 
părinţii  noştri .»  Iar  de  Mitropolitul  Atanasie  se  rugau  «să  nu  ne 
trimiţi  preoţi  uniţi  cu  biserica  apusului,  ci  să  vie  buni,  răi,  cum 
vor  fi,  pravoslavnici  greci».  De  aici  se  explică  şi  dorinţa  lor 
exprimată  în  versurile  de  mai  târziu: 

Iară  cuca  râmlenească 
In  veci  să  se  potopească, 

Ca  să  nu  ajungem  noi. 

Să  ne  ’mbătăm  de-al  ei  hămei. 

Paterul  «Poatoki»  lanos,  care  s’a  făcut  vlădica  Românilor  uniţi 
din  Ardeal  s’a  «umplut  de  otrava  mâniei»  asupra  Braşovenilor 
cari  nu  voiau  să-l  primească  şi  îi  ameninţă  «că  de  i-am  umplea 

o  casă  cu  galbeni,  pace  nu  ne  va  da  până  la  moarte,  că  aşa 
este  jurat  papei  ».  Ameninţările  acestui  vlădică  —  la  instalarea 
căruia  s’au  ţinut  trei  discursuri,  unul  latinesc,  unul  românesc  şi 
unul  unguresc,  ca  şi  dăună-zi  la  Blaj,  au  rămas  zadarnice.  Ură 
şi  gâleeavă  a  sămănat  între  Braşoveni,  dar  protopop  unit  nu  a 
putut  să-le  împună  şi  în  cele  din  urmă  Românii  din  Braşov  au 
izbutit  să  se  apere  împotriva  episcopului  Patachi  prin  asigurări, 
cari  le-au  stors  cu  mult  năcaz  dela  Curtea  din  Viena. 

Şi  Episcopul  Clain  credea  la  începutul  carierii  sale,  că  Ro¬ 
mânii  din  Braşov  formează  o  pedecă  pentru  promovarea  unirii 
şi  cerea  în  contra  lor  măsuri  excepţionale,  ca  «să  Ii  se  taie  nervul 
vieţii».  împotrivirea  conştie  a  Braşovenilor  cu  care  s’a  întâlnit 
venind  şi  în  persoană  la  Braşov,  l-au  convins  şi  mai  mult,  cât 
de  şubredă  e  «opera  sfintei  uniri  »  în  Ardealul  românesc  şi  l-au 
determinat  a  lăsă  în  pace  pe  aceşti  oameni,  cari  ţineau  cu  atâta 
tărie  la  legea  părinţilor  lor. 

Mici  neajunsuri  au  mai  trebuit  să  sufere  ei  şi  după  fuga 
Episcopului  Clain  din  Ardeal,  până-ce  în  sfârşit,  în  toamna  anului 
1761,  prin  instalarea  lui  Dionisie  Novacovici  ca  episcop  ortodox 
la  Braşov,  li  s’a  dat  Românilor  din  Schei,  deşi  pe  un  timp  scurt, 
cea  mai  frumoasă  răsplată  pentru  statornicia  lor  în  credinţă.  In 
acestea  timpuri  grele  pentru  biserica  ortodoxă  română  şi-a  câş¬ 
tigat  comuna  bisericească  din  Braşov  o  glorie,  pe  care  nu  i-o 
poate  întunecă  nici  o  altă  biserică  din  Ardeal,  necum  ironia  ie- 
zuitică  a  «Unirii  »  din  Blaj,  care  numeşte  Braşovul  «sfânt  oraş 
ortodox,  în  care  se  cultivă  cu  atâta  abnegaţiune  virtuţile  străbune». 

Iată,  această  tradiţie  vrea  să  ne-o  distrugă  acum  «ordinariatul» 
blăjan.  O  face  însă  nu  pe  faţă,  ci  sub  anumite  pretexte  bine¬ 
cuvântate  scormonite  de  episcopia  maghiară  a  greco-catolicilor 
noştri.  «Că  mitropolitul  dela  Blaj  în  locul  celor  două  protopo¬ 
piate  săcuieşti,  ce  i-s’au  răpit  (sic),  voieşte  să-şi  înfiinţeze  alte 
două,  pentruca  astfel  să  păstreze  numărul  lor  întreg».  Dar  de 
ce  voieşte  tocmai  la  Braşov,  unde,  fără  soldaţi,  bun  e  D-zeu, 
dacă  are  mai  mulţi  de  o  sută  de  credincioşi,  cari  toţi  sunt  ori 
penzionari  bătrâni  ori  aşezaţi  mai  proaspăt  în  Braşov?  «Că  va 
veni  un  preot  cult  şi  distins  şi  va  îngriji  de  lipsele  sufleteşti  ale 
credincioşilor  noştri  din  acest  oraş,  care  e  primejduit  aş  (sic) 
pierde  caracterul  românesc».  Cum  ştiu  preoţii  «culţi  şi  distinşi» 

din  fruntea  bisericii  unite  să  îngrijească  de  lipsele  sufleteşti  şi 
naţionale»,  adăugăm  noi,  a  credincioşilor  uniţi,  o  dovedeşte  cu 
prisosinţă  exemplul  din  Gherla,  cu  stările  de  acolo,  şi  recenta 
apărare  energică  şi  efectivă  ce  au  dat-o  credincioşilor  români 
dela  Hajdudorog.  Neobosiţii  noştri  fraţi  ar  trebui  să  ştie  că 
orice  căpetenie,  fie  bisericească,  fie  lumească,  arhiereu  sau  pro¬ 
topop,  are  numai  autoritatea  şi  nimbul,  care  i-1  dă  numărul  şi 
importanţa  credincioşilor  în  fruntea  cărora  stă.  De  aceea  se 
pierde  înaintea  Românilor  din  Lugoj  autoritatea  episcopului  greco- 
catolic,  în  umbra  palatului  său  de  pe  malul  Timişului,  fiindcă  nu 
e  încunjurat  decât  de  un  număr  disparent  de  credincioşi,  faţă  de 
însemnata  comună  bisericească  a  Românilor  ortodocşi  de  acolo. 

înfiinţarea  unui  protopopiat  unit  la  Braşov,  noi  o  socotim 
drept  încercare  de  proselitism  îndreptată  împotriva  credincioşilor 
ortodocşi  români.  Acest  protopopiat  va  avea  menirea  să  pescu¬ 
iască  în  tulbure,  când  i-se  va  da  prilej  şi  să-şi  augmenteze  cre¬ 
dincioşii  cu  transfugi  dela  biserica  sf.  Nicolae.  Ca  şi  episcopia 
din  Lugoj,  nu-i  chemat  la  vieaţă  de  lipsele  sufleteşti  ale  credin¬ 
cioşilor,  ci  e  creat  cu  scopul  de-a  face  propagandă  catolică  între 
Românii  ortodocşi.  Ne  mângăiem  însă  cu  gândul,  că  Românii 
braşoveni  vor  şti  şi  acum,  ca  şi  în  trecutul  lor  frumos,  să  se 
apere  de  uneltirile  «ordinariatului»  vânător  de  suflete.  Nu  mai 
suntem  în  veacul  XVIII  să  stăm  cu  manile  în  sân  când  vedem 
cum  ni  se  răpesc  cu  forţa  celea  mai  frumoase  şi  mai  însemnate 
biserici.  Vom  da  «fraţilor»  noştri  răspunsul  cuvenit  şi  vom  pune, 
la  cea  mai  apropiată  ocazie,  în  discuţie,  întemeierea  unui  proto¬ 
popiat  ortodox  Ia  Blaj. 

Dacă  biserica  unită  trăieşte  acum  vremuri  grele,  cum  se 
boceşte  «Unirea», —  «pentruce  şi  în  numele  cărui  principiu  evan¬ 
ghelic  se  forţează,  tocmai  în  aceste  vremuri,  divizarea  sentimen¬ 
telor  româneşti?»  —  întrebăm  noi,  ca  şi  «Cultura  Creştină  ,  care 
face  pe  lup  în  fabula  cunoscută  cu  mielul.  Cele  câteva  şire  ale 
noastre  au  fost  în  ochii  acestor  fârtaţi  nişte  «ieşiri  pătimaşe,  în 
dosul  cărora  se  resfaţă  ura  seculară  a  Bizanţului  faţă  de  tot 
ce  are  legătură  cu  Roma».  Mult  mai  tari  şi  mai  fericiţi  am  fi 
fost  toţi  Românii  din  Ungaria,  dacă  am  fi  avut  a  face  tot  aşa 
de  puţin  cu  Roma  papistaşă,  cât  de  puţin  credem  noi  în  puterea 
Şi  infalibilitatea  Bizanţului  asupra  noastră.  De  altfel  aceşti  Domni 

pe  lângă  înţepăturile  nevinovate,  cari  ni-le  aplică  regulat,  îşi  permit 
să  facă  şi  haz  de  amărăciunea  noastră.  Pe  noi  nu  ne  supără 
aceasta.  Vom  ajunge  să  vedem  acuşi  înghieţându-le  pe  buze 
zimbetul  ironic,  când  se  vor  trezi  pe  deplin  în  braţele  papis- 
taşilor  maghiari,  gustând  fructul  dulce  al  autonomiei  visate.  In- 
tenţiunea  Romei  faţă  de  biserica  Românilor  din  Ungaria  va  fi 
atunci  clară,  ca  lumina  soarelui. 

Din  parte-ne  ne  vom  strădui  să  pregătim  la  Braşov  noului 
protopop  unit  primirea  ce  i-se  cuvine  şi  să  învăţăm  pe  fraţii 
noştri  din  Şchei,  a  vedea  în  <  preotul  cult  şi  distins»  al  Uniţilor 
de  acolo  o  jertfă  a  politicei  aservite  de  străini,  cari  vreau  să  ne 
ştie  pretutindeni  desbinaţi  şi  în  ceartă.  Ioan  Lassar. 


3P.  T  Da.  ©  xxx  a.  s. 


CHESTIUNI  VITALE. 

II. 

Există  o  vieaţă  viitoare? 

Vreau  ca  viitorul  să  fie  o  enigmă. 
Dacă  nu  există  însă  viitor,  lumea  e  o  cursă 
grozavă.  Renan. 

Mă  întorc  la  animalele  mele,  dupăcum  am  spus  în  primul 
capitol.  Trebue  să  recunoaştem  că  chestiunea  animalelor  e  una 
din  cele  mai  încurcate  care  există:  lumea  minerală  şi  lumea  ve¬ 
getală  se  mai  poate  pricepe,  neamul  omenesc  tot  aşa.  Dar  regnul 
intermediar,  regnul  animal,  e  extrem  de  greu,  aproape  imposibil 
de  explicat.  De  aci  şovăirile  filozofilor  şi  ideile  lor  contradictorii 
dela  Descartes,  care  nu  vrea  să  vadă  în  animale  decât  nişte 
automate,  până  la  aceia  cari,  în  timpurile  moderne,  nu  văd  nici 
o  deosebire  esenţială  între  ele  şi  noi. 

Fără  a  căută  prin  urmare  să  rezolvăm  această  problemă  grea, 
să  spunem,  cel  puţin  în  scurt,  ce  ne  dovedeşte  observaţiunea. 
Oricine  a  studiat  puţin  mai  deaproape  pe  animal,  e  obligat  să 
constate  în  el  elementele  fizice.  Animalul  are  inteligenţă.  EI  n’are 
raţiunea,  ci  puţină  raţiune ;  îşi  dă  seama  de  unele  lucruri  printr’o 
lucrare  interioară  care  se  aseamănă  foarte  mult  cu  reflexiunea. 
Există  chiar  animale,  care  par  a  fi  sau  care  sunt  mai  inteligente 
decât  mulţi  oameni.  Instinctul  joacă  evident  un  rol  foarte  mare 
în  aceste  fapte  ale  inteligenţii ;  nu  cred  însă  că  el  e  de  ajuns  spre 
a  le  explică. 

Pe  lângă  aceasta,  nimeni  nu  tăgădueşte  că  animalul  are 
adeseori  sensaţiuni  foarte  vii  şi  chiar  sentiment.  Găsim  la  el 
uneori  o  simpatie  mult  mai  caldă  ca  la  om.  Cutare  câne  are  o 
adâncă  simpatie  pentru  stăpânul  său :  cunoaştem  celebrul  tablou, 
care  înfăţişează  pe  un  câne  singur  pe  mormânt,  pe  când  în  apro¬ 
piere,  castelul  defunctului  e  iluminat  în  întregime  pentru  o  ser¬ 
bare  lumească.  Această  scenă  imaginată  s’a  putut  întâmpla  foarte 
bine  şi  mai  adesea  decât  se  crede.  Trebue,  de  sigur,  ca  animalul 
să  aibă  sentiment  şi  un  sentiment  care-i  stăpâneşte  adesea  in¬ 
stinctul,  ca  să  moară  de  foame  pe  mormântul  stăpânului.  Fapte 
similare  nu  lipsesc.  Nu  e  necesar  să  insistăm  asupra  lor. 

Cât  priveşte  voinţa,  observarea  e  mai  grea,  căci,  de  obiceiu, 
această  voinţă  pare  înfrânată  de  instincte,  care  sunt  ca  nişte  şine 
de  drum  de  fier,  pe  care  trenul  poate  merge  foarte  repede  şi 
foarte  departe,  dar  totdeauna  în  aceiaşi  direcţie.  Libertatea  pare 
a  fi  nulă  la  animal  şi  totuş  un  observator  atent  constată  fapte 
curioase,  care  ar  fi  inexplicabile  fără  un  pic  de  libertate  sau  cel 
puţin  de  spontaneitate.  Există  animale  curioase  şi  unele  chiar 
foarte  curioase.  Se  cunosc  cai  care,  într’un  moment  dat,  nu  vor 
să  mai  meargă  înainte  şi  se  opresc  cu  îndârjire.  Nu  instinctul 
lucrează  atunci  ci  ceva  misterios  şi  neînţeles,  care  trebue  să  fie 
primul  simptom  al  libertăţii. 

De  aci  până  la  libertatea,  chiar  relativă,  a  omului,  e  mult, 
se  înţelege,  şi  totuşi  nu  se  poate  negă  Ia  animal  o  spontaneitate 
oarecare,  care-1  depărtează  de  vegetal  şi-l  apropie  de  omul  liber 
în  mişcările  sale.  Altminteri  ar  fi  imposibil  să  dresăm  şi  să  îm¬ 
blânzim  pe  animal. 

Din  celece  preced  trag  concluzia  următoare  că:  Istoria  se 
aseamănă  cu  un  răsărit  de  soare.  Ieşim  din  noaptea  neagră,  cu 
lumea  minerală,  spre  a  ne  ridică  pe  nesimţite  cu  planta  şi  ani¬ 
malul  cătră  cele  dintâi  lumini  ale  zilei.  Trecerea  e  treptată,  aproape 
nesimţită.  La  început  ceaţa  e  foarte  groasă,  dar  la  urmă  se  îm¬ 
prăştie  puţin  câte  puţin  până  ajunge  la  om. 

Numai  cu  omul  observăm  un  fapt  cu  totul  nou.  Numai  el, 
pe  planeta  noastră,  are  o  facultate  minunată  care-i  permite  să 
aspire  la  infinit  şi  să-şi  exprime  gândurile  prin  vorbire.  Prin  ea 
se  poate  ridică  dintr’o  săritură,  ca  pe  nişte  aripi  de  vultur  cu 
mult  mai  sus  de  animal,  până  în  vârful  scării  fiinţelor,  până  la 
Dumnezeu.  Şi  cum  se  numeşte  această  facultate  superioară  care-1 
deosebeşte  cu  totul  de  animal  şi  care  dă  motiv  savanţilor  mate- 
rialişti  sinceri  să  spună  că  între  animalul  cel  mai  inteligent  şi  omul 
cel  mai  dobitoc,  există  un  abis?  Cu  un  nume  cunoscut:  spirit. 

Spiritul,  dacă  mă  pot  exprimă  astfel,  este  facultatea  divinului, 
Prin  care  activităţile  sufletului  ies  din  starea  rudimentară  spre  a 

intra  într’o  desvoltare  infinită,  necunoscută  până  atunci.  E  fe¬ 
reastra  care  se  deschide  de  sus  în  camera  obscură  a  sufletului 
şi  prin  care  lumina  divină  pătrunde  şi  transformă  totul.  Prin  spirit 
şi  numai  prin  el,  omul  poate  deveni  o  personalitate.  Fără  dânsul, 
el  n’ar  fi  decât  un  tip,  un  individ,  în  care  ar  domni  specia. 

Aici  vom  face  două  observaţii :  cea  dintâiu,  spre  a  justifică 
metoda  noastră,  care  e  aceeaş  ca  pentru  suflet:  noi  constatăm 
fapte  positive,  ca  vorbirea,  facultatea  de  a  simţi,  infinitul  pe  care-1 
numesc  Dumnezeu,  elementul  religios  prin  urmare.  Existenţa 
sufletului  n’ajunge  spre  a  explică  aceste  fapte,  căci  animalele  care 
sânt  înzestrate  şi  ele  cu  suflet  nu  le  cunosc.  în  loc  de  a  le  negă 
sau  a  le  trece  în  tăcere,  credem  că  e  mai  drept  şi  mai  ştiinţific 
să  facem  iarăşi  o  ipoteză,  ipoteza  spiritului,  care  e  totodată  expli¬ 
caţia  şi  cauza  lor. 

A  doua  observaţie  se  referă  la  obiecţiunea  pe  care  nu  vor 
întârzia  s’o  facă  partizanii  evoluţiei.  Cum  puteţi  să  admiteţi  un 
salt  când  ajungeţi  la  om  ?  Natura  non  facit  saltus.  Ea  se  desvoltă 
urmând  un  progres  regulat. 

Această  afirmare  care  seduce  spiritul,  nu  răspunde  realităţii. 
Eu  constat,  în  adevăr,  salturi  şi  încă  salturi  positive  dela  un  regn 
la  altul.  Astfel,  între  regnul  mineral  şi  regnul  vegetal,  observ 
saltul  vieţii;  între  cel  vegetal  şi  cel  animal  observ  saltul  sensi¬ 
bilităţii  şi  al  mişcării  spontane;  între  animal  şi  om  saltul  liber¬ 
tăţii,  cu  toate  urmările  pe  care  le  aduce  acest  cuvânt  şi  cari  fac 
ca  o  lume  absolut  nouă  să  înceapă  atunci.  Cum  se  explică  saltul 
acesta  din  urmă,  saltul  libertăţii  dintre  animal  şi  om?  încă  odată 
prin  ipoteza  unui  element  nou,  care,  prin  însăşi  esenţa  sa,  face 
parte  dintr’o  facultate  nouă,  primită  direct  dela  Creator,  după 
al  cărui  chip  a  fost  făcut.  Dupăcum  am  spus,  acest  element 
nou,  această  facultate,  e  spiritul. 

F.  Godet,  într’un  articol  remarcabil,  recunoaşte  în  om  3  vieţi, 
care  se  pătrund  în  chip  mutuai  şi  corespund  cu  fiecare  din  păr¬ 
ţile  fiinţei  lui. 

1.  Vieaţa  fizică  sau  a  corpului,  care-1  pune  în  relaţie  cu  na¬ 
tura  de  sub  el. 

2.  Vieaţa  psihică  sau  a  sufletului,  prin  care  comunică  cu 
oamenii,  semenii  din  jurul  său. 

3.  Vieaţa  spirituală  sau  a  spiritului,  care-i  permite  să  între 
în  legătură  cu  Dumnezeu,  care  e  mai  presus  de  el. 

Aceste  trei  vieţi  se  desvoltă  mai  întâi  una  după  alta  şi  apoi 
paralel.  N’avem  decât  să  observăm  creşterea  unui  copil  spre  a 
ne  da  seama  de  aceasta.  Copilul  trece  dela  una  la  alta  în  chip 
progresiv  numai  prin  simpla  desvoltare  a  fiinţei  sale. 

Aceste  observaţii  erau  necesare  spre  a  ne  face  să  înţelegem 
cele  ce  urmează.  Ele  ne  vor  ajută  să  răspundem  la  chestiunea 
vitală,  care  face  titlul  acestui  capitul:  există  o  vieaţă  viitoare? 

Orice  vieaţă  vine  dela  Dumnezeu.  Pentru  a  avea  o  vieaţă 
care  să  dureze  veşnic,  trebue  să  intrăm  în  raport  direct  cu  Cel 
ce  este  izvorul  vieţii,  cu  Dumnezeu  însuşi;  trebue  să  ne  unim 
personal  cu  el  şi  aceasta  nu  e  posibil  decât  prin  spirit. 

Sufletul  nostru,  prin  natura  sa,  e  pus  între  cele  două  lumi : 
a  materiei  şi  a  spiritului.  EI  corespunde  cu  fiecare  din  ele  prin 
intermediul  corpului  şi  al  spiritului.  In  planul  Iui  Dumnezeu  rolul 
sufletului  eră  de  a  se  supune  în  chip  liber  spiritului  spre  a  stăpâni 
apoi  corpul.  Neutru  din  natura  sa,  prin  unirea  cu  spiritul,  el  ar 
fi  trebuit  să  se  spiritualizeze  treptat,  treptat,  târînd  şi  corpul  în 
această  spiritualizare.  Această  ierarhie  a  corpului,  a  sufletului  şi 
a  spiritului  eră  necesară  desvoltării  spirituale  a  omului  care  în 
înălţarea  lentă  dela  lumea  materială  cătră  Dumnezeu,  trebuia  să 
fie  ca  o  trăsură  de  unire,  ca  o  trecere  din  această  lume  în  lumea 
spirituală. 

Aşezat  la  întretăierea  celor  două,  sufletul  alege  pe  una  sau 
pe  cealaltă:  dacă  preferă  materia  în  locul  iui  Dumnezeu,  corpul 
în  locul  spiritului,  cădea  sub  legile  materiei  şi  trebuia  să  sufere 
descompunerea  corpului  şi  a  morţii.  Dacă  din  contră  alegea  spi¬ 
ritul,  eră  târît  în  sfera  Divinităţii,  scăpă  de  descompunere  şi  de 
moarte,  participând  la  vieaţa  divină.  In  primul  caz,  cădeâ  sub 
legea  determinismului,  care  înlănţueşte  lumea  materială  întreagă, 
în  al  doilea  se  ridică  la  libertatea  deplină  care  e  legea  împărăţiei 
spirituale  şi  divine. 

Dumnezeu  voind  ca  sufletul  să  fie  liber,  nu-1  puteâ  sili  să 
aleagă  alternativa  cea  de  a  doua.  Trebuia  să-l  creeze  neutru,  dar 
cu  impulsiuni  spre  bine,  conforme  cu  adevărata  lui  natură  şi  el, 
în  chip  liber,  trebuia  să  se  ridice  prin  iubire,  până  la  vieaţa  vecinică, 
adecă  până  la  Dumnezeu.  In  acest  caz  ar  fi  fost  tras  în  chip 
foarte  natural  spre  vieaţă.  Vieaţa  vecinică  ar  fi  fost  destinaţia 
Iui  normală.  A-i  demonstra  această  vieaţă  ar  fi  fost  inutil,  fiindcă 
ar  fi  avut-o  din  belşug. 

Ştiţi  însă  alegerea  nenorocită  pe  care  a  făcut-o  sufletul:  el 
a  preferat  materia  în  locul  spiritului,  determinismul  în  locul  li¬ 
bertăţii,  moartea  în  locul  vieţii  şi  ceiace  eră  natural  a  devenit 
supranatural  sau  a  părut  astfel,  îndoiala  l-a  năpădit  în  privinţa 
vieţii  viitoare  şi  de  aceea  e  necesar  să  căutăm  argumentele  care 
ne  dovedesc  în  chip  evident  că  de  această  vieaţă  are  parte  şi  el 
Şi  că  omul  nu  e  făcut  pentru  moarte. 

Aceste  argumente,  pe  care  le  vom  examina  repede,  sunt  ele 
°are  absolut  convingătoare?  Nu  cred.  Au  totuş  un  rol  de  jucat 

şi  un  roi  important,  spre  a  prepară  credinţa  celui  ce  vrea  să  creadă 
în  vieaţa  viitoare  şi  apoi,  spre  a  arătă  că  această  credinţă  n’are 
nimic  iraţional  ci  că  ea,  dincontră,  îşi  înfige  rădăcinile  în  chiar 
esenţa  raţiunii  omeneşti. 

Ştiu  că  e  la  modă,  în  unele  cercuri,  de  a  se  vorbi  de  o  ne¬ 
murire  impersonală  fie  prin  gloria  pe  care  o  poate  câştigă  omul 
şi  care-1  va  face  să  subsiste  în  posteritate,  fie  prin  copiii  pe  care-i 
naşte  şi  cari  sunt  chemaţi  să  continue  numele  şi  amintirea  sa 
pentru  un  anumit  timp.  Abia  dacă  mai  e  nevoe  să  respingem 
asemenea  idei  care  pot  distra  spiritul,  dar  nu  vor  satisface  nici¬ 
odată  nici  inima,  nici  conştiinţa;  căci,  la  urmă,  ce  bine  îmi  poate 
face  o  nemurire  de  care  nici  ideie  n’am?  De  ce,  de  altă  parte, 
oamenii  cei  mai  celebri  prin  crimele  lor  ca  şi  prin  faptele  lor 
bune  supraveţuiesc,  pe  când  oamenii  fără  multă  strălucire,  dar 
poate  de  o  înaltă  valoare  morală,  sunt  lipsiţi  de  nemurire  pur  şi 
simplu  pentrucă  au  rămas  întro  umilinţă  cu  atât  mai  de  preţ? 
Prefer,  a  zis  unul  dintre  cei  vechi,  să  fiu  un  câine  viu,  decât  un 
leu  mort!  Şi  eu...  tot  aşa!...  Să  mărturisim  că  dacă  toţi  celi¬ 
batarii  ar  fi  condamnaţi  la  moarte,  iar  cei  căsătoriţi  ar  fi  singuri 
candidaţi  la  nemurire,  ar  trebui  să  considerăm  căsătoria  ca  o  da¬ 
torie  imperioasă  pentru  orice  creatură  omenească  şi  celibatul  ca 
o  sinucidere  de  neiertat!  Bieţii  celibatari,  nici  nu  se  gândeau  la 
asta  până  acum!  Nu,  nu,  nemurirea  ori  e  personală,  conştientă, 
ori  nu  există  de  loc. 

Ajung  acum  la  câteva  dovezi  pe  care  aş  vrea  să  le  grupez 
în  jurul  următoarelor  trei  mai  principale: 

1.  Proba  analogiilor  naturii. 

2.  Proba  însetării. 

3.  Proba  facultăţilor. 

Toate  trei  ajung  la  o  probă  centrală,  sinteza  tuturor  celor¬ 
lalte  care  e  dovada  întrebărilor  şi  pe  care  o  vom  vedea  îndată.1 

Zic  mai  întâi  că  natura  ne  oferă  o  mulţime  de  analogii,  care 
se  referă  la  vieaţa  viitoare.  Nu  sunt  decât  analogii,  e  drept,  totuş 
n’au  o  mai  puţină  valoare.  Natura  e  neîncetat  în  mişcare.  Să  tot 
producă  şi  să  producă  întotdeauna,  ea  nu  se  istoveşte,  ci  se  re- 
înoeşte  continuu.  Ceiace  părea  că  e  mort  îşi  reia  vieaţa.  După 
somnul  iernii,  care  are  toate  aparenţele  morţii,  urmează,  sub  in¬ 
fluenţa  soarelui,  vesela  primăvară.  Nu  pare  a  fi  primăvara  o  mi¬ 
nunată  reînviere,  formată  dintr’o  mulţime  de  reînvieri  parţiale? 
In  crisalidă,  care  ascunde  transformarea  minunată  a  omizii,  în 
grăuntele  de  grâu,  păstrat  timp  de  secole  într’o  moarte  aparentă 

1  Recunosc  că  aceste  probe  vor  părea  prea  populare  cititorului.  Ele  nu  vor  părea 
destul  de  ştiinţifice.  E  asia  însă  lin  motiv  de  a.  le  respinge?  Nu  cred.  In  domeniul 
credinţii,  adevărurile  cele  mai  adânci  sunt  şi  cele  mai  simple. 

în  fiinţa  înfinit  de  mică,  pe  care  microscopul  cel  mai  puternic 
abia  o  poate  zări,  există  puteri  de  vieaţă  extraordinară.  Şi  aceste 
puteri  să  dispară  ele,  oare,  când  ajungem  la  fiinţa  superioară  care 
se  chiamă  om?  Natura  care  operează  asemenea  transformări  pentru 
organismele  cele  mai  mici,  să  fie  oare  neputincioasă  în  faţa  or¬ 
ganismului  uman? 

Se  povesteşte  că  o  contesă  de  Hanovra  negă  categoric  în¬ 
vierea.  Ea  a  murit  la  30  de  ani,  dupăce  poruncise  ca  mormântul 
să  i  se  zidească  cu  pietre  enorme,  pecetluite  şi  înţepenite  bine 
unele  de  altele  prin  bare  de  fier,  apoi  acoperită  de  o  puternică 
lespede  de  granit.  O  inscripţie  anunţă  publicului  inviolabilitatea 
acestui  mormânt  pentru  toată  eternitatea  şi  există  şi  azi  încă... 
Dar  mormântul  e  deschis;  piatra  de  granit  ridicată  lasă  o  des¬ 
chizătură  care  nu  se  mai  poate  închide.  Cârligele  de  fier  au  fost 
forţate  şi  pietrele  dislocate.  Un  grăunte  mic  răsărise  sub  lespede. 
Lujerul  său  plăpând  găsise  o  crăpătură  inperceptibilă  spre  a  ieşi 
la  lumina  zilei.  Planta  a  crescut,  presiunea  ei  lentă  şi  continuă 
a  sdruncinat  pietrele,  a  deslipit  cârligele  de  fier  şi  azi  trunchiul 
viguros  al  unui  arbore  secular,  ţine  mormântul  deschis  ochilor 
tuturor. 

Analogia  nu  e  fără  valoare.  Toate  forţele  naturale  subsistă 
în  mijlocul  celor  mai  adânci  transformări.  De  ce  ar  fi  altfel  cu 
forţa  aceasta  superioară  pe  care  o  numim  suflet  şi  înzestrată 
cu  spirit? 

Ajung  la  proba  zisă  a  însetării.  Omul  (chiar  cel  mai  cum¬ 
pătat)  poate  fi  caracterizat  astfel :  O  fiinţă  care  însetează.  Pe  când 
animalele  după  ce  şi-au  satisfăcut  instinctele,  sunt  mulţumite  şi 
nu  mai  cer  nimic  mai  mult,  omul,  dincontră,  totdeauna  are  do¬ 
rinţe  noi.  Să  aibă  toate  comorile  lumii,  să  se  lipsească  de  toate 
gusturile,  el  nu  poate  să  ajungă  totuşi  la  o  mulţumire  deplină. 
Cu  cât  are  mai  mult,  cu  atât  vrea  să  mai  aibă.  Se  aseamănă  cu 
butoiul  Danaidelor  pe  care  căutau  să-l  umple  neîncetat  fără  ca 
să  reuşească  însă  vreodată.  Omul  însetează  mai  ales  de  cuno¬ 
ştinţă,  de  dreptate,  de  fericire  şi  de  vieaţă.  Cu  toate  sforţările 
sale  în  direcţia  aceasta,  n’ajunge  să  se  sature  niciodată.  Uân- 
dindu-ne  o  clipă  asupra  acestor  lucruri  vom  simţi  şi  mai  viu  ceeace 
vrem  să  spunem. 


Omul  e  tulburat  continuu  de  dorinţa  de  a  cunoaşte.  Afară 
numai  de  cazul  când  e  tâmpit  din  cauza  patimilor.  El  ar  vrea 
să  ştie  fondul  cel  mai  adânc  al  lucrurilor,  secretul  a  tot  ce  există. 
De  aci  mişcarea  ştiinţei  de  care  e  stăpânit  de  multe  secole.  E 
încunjurat  numai  de  mistere  care-1  neliniştesc  şi  face  tot  posi¬ 
bilul  spre  a  cercetă  aceste  mistere.  Reuşi-va  oare  el  pe  pământ? 
E  prea  puţin  probabil,  căci,  cu  cât  ştie  mai  multe  cu  atât  trebue 

să  se  izbească  mai  mult  de  ignoranţa  sa.  Se  aseamănă  cu  co¬ 
pilul  de  care  vorbea  Newton,  care  stând  la  marginea  oceanului 
ţine  în  mână  o  scoică  plină  de  apă.  Ceiace  ştie  el  e  o  pică¬ 
tură  de  apă  imperceptibilă,  faţă  de  oceanul  misterelor  care  se 
întinde  înaintea  sa.  Faptul  acesta  e  aşa  de  adevărat  încât,  cu 
cât  omul  e  mai  învăţat,  cu  atât  mărturiseşte  că  nu  ştie  nimic, 
pe  când  un  ignorant  îşi  trădează  tocmai  ignoranţa  când  crede 
că  ştie  totul.  Butoaiele  cele  mai  goale  sunt  cele  mai  răsunătoare. 

Astfel  dar,  cu  cât  omul  se  sileşte  să  cunoască,  cu  atât  e 
mai  puţin  satisfăcut;  setea  sa  de  cunoştinţă  creşte  în  proporţie 
cu  ceiace  ştie. 

Tot  aşa  în  ceeace  priveşte  dreptatea :  toţi  avem  în  noi  o  tre¬ 
buinţă  imperioasă  de  dreptate.  Nedreptăţile  ne  revoltă  şi  istoria 
e  plină  de  sforţările  enorme  ale  omenirii  spre  a-şi  satisface  această 
aspiraţiune.  De  aci  legile  şi  tribunalele  noastre.  Şi  totuşi  suntem 
înconjuraţi  de  nedreptăţi ;  nedreptăţi  în  afară,  nedreptăţi  înlăuntru 
şi  nedreptăţi  sociale,  nedreptăţi  individuale;  nedreptăţi  de  naştere 
şi  educaţiune.  Va  ajunge  omul  să  le  înlăture  pe  toate?  Nu  prea 
cred:  în  economia  actuală  nu  vom  ajunge  niciodată  la  o  de¬ 
plină  satisfacţie  a  acestei  trebuinţe  imperioase. 

însetăm  după  fericire,  am  zis  în  al  treilea  loc.  Nu  e  nevoie 
să  fi  trăit  mult  timp  spre  a  observă  că  toţi  oamenii,  fără  excepţie, 
caută  fericirea,  unii  intr’un  fel,  alţii  într’altul.  Şi  aici  se  produce 
acelaş  fenomen :  cu  cât  omul  caută  mai  mult  fericirea,  cu  atât  o 
găseşte  mai  puţin.  Chiar  când  ar  avea  toate  mijloacele  puse  la 
dispoziţie  spre  a  fi  fericit,  aceste  mijloace  ar  fi  neîndestulătoare : 
fericirea  fuge  dinaintea  lui  ca  mirajul  în  deşert.  Fericirea  pă¬ 
mântească  ajunge  de  obiceiu  la  crude  decepţiuni. 

în  fine,  şi  ca  să  nu  ne  întindem  prea  mult,  e  o  sete  şi  mai 
imperioasă  ca  toate  celelalte:  setea  de  vieaţă.  Oricare  ar  fi  soarta 
sa,  chiar  când  pare  că  nu  se  îngrijeşte  de  Ioc  de  ea,  omul,  afară 
de  prea  rari  excepţiuni,  vrea  să  trăească  cu  orice  preţ.  Când 
se  gândeşte  la  sinucidere,  nu  înseamnă  că  are  sânge  rece,  căci 
s’a  observat  foarte  adesea  sinucigaşi  cuprinşi,  în  momentul  suprem, 
de  o  aşa  putere  de  vieaţă  încât  făceau  tot  posibilul  spre  a  împie¬ 
decă  moartea,  pe  care  cu  câteva  clipe  mai  înainte  o  chemau  în 
gura  mare.  Ei  bine!  această  sete  de  vieaţă  nu  e  mai  potolită  ca 
celelalte.  Nimic  n’o  poate  potoli  pe  deplin  şi  cunosc  bătrâni 
cari,  cu  toate  slăbiciunile  lor,  se  tem  totdeauna  de  moarte,  pe 
măsură  ce  înaintează  în  vârstă. 

Cu  toată  setea  aceasta  de  vieaţă  noi  avem  înainte  perspec¬ 
tiva  sigură  a  morţii.  Moartea  ne  pândeşte  pe  toţi.  Nimeni  nu 
va  scăpă  de  ea. 

Aveam  dreptate  adineaori  să  afirm  că  omul  are  o  sete  ne¬ 
stinsă  şi  arzătoare  care-1  chinueşte.  Existenţa  pământească  nu  e 
deajuns  spre  a  o  potoli.  Nu  e  atunci  necesar  să  credem  într’o 
altă  vieaţă  în  care  vom  fi  liberaţi  de  acest  chin? 

Să  mai  spunem  câteva  cuvinte  în  privinţa  celor  trei  facultăţi 
ale  sufletului,  de  care  vorbeam  adineaori,  îmi  pare  că  în  ele  e 
încă  un  argument  în  favoarea  vieţii  viitoare.  Facultăţile  noastre, 
într’adevăr,  sunt  tot  atâtea  voci  interioare  care  cer  această  vieaţă. 
Raţiunea  mea  nu  poate  admite  ca  un  lucrător  să  fabrice  un  in¬ 
strument  complicat  cum  ar  fi  un  ceasornic,  spre  exemplu,  pentruca 
dupăce  l-a  terminat  abia,  să-l  calce  în  picioare  şi  să-l  prefacă  în 
praf  cu  o  lovitură  de  picior.  Să  facă  oare  Creatorul  ceeace  nu 
face  un  lucrător  oarecare  ?  Ar  putea  El  forma  o  mulţime  de  fiinţe 
admirabil  organizate  spre  a  le  distruge  prin  moarte,  fără  chiar  ca 
ele  să  fi  avut  timp  spre  a-şi  ajunge  deplina  desvoltare,  sau  când 
această  desvoltare  abia  a  început?  Dacă  ar  fi  aşa,  Dumnezeu 
n’ar  exista  sau  rog  să  mă  iertaţi  căci  e  un  blestem  —  EI  ar  fi 
un  nebun! 

Chiar  Dumnezeul  acesta  îmi  dă  fiinţe  de  iubit.  El  pune  în 
mine  un  instinct  căruia  nu-i  pot  rezistă.  îmi  porunceşte  să  mă 
lipesc  de  ele,  să  le  înconjur  cu  afecţiune  şi  când  am  ascultat 
de  această  poruncă  mi  le  smulge  fără  milă ;  mai  curând  sau  mai 
târziu  moartea  vine  să  sfărâme  aceste  legături  sfinte,  fără  care 
vieaţa  pare  imposibilă !  Şi  iată  că,  cu  cât  am  iubit  mai  mult,  adecă 
cu  cât  am  ascultat  de  legea  divină  a  fiinţei  mele,  cu  atât  sunt 
pedepsit  şi  chinuit!  Dacă  moartea  ar  fi  scopul  vieţii,  dacă  totul 
s’ar  sfârşi  cu  ea,  ar  fi  de  o  mie  de  ori  mai  bine  pentru  om  să 
nu  se  fi  născut  sau  să  se  fi  născut  brută  şi  să-şi^  satisfacă  fără 
scrupul  instinctele  fizice  înainte  de  a  dispărea.  încă  odată,  în 
cazul  acesta  Dumnezeu  n’ar  mai  există  sau  ar  fi  un  monstru  al 
cruzimii. 

N’am  terminat.  Dacă,  într’adevăr,  vieaţa  viitoare  n’ar  exista, 
lumea  morală  ar  fi  o  iluziune.  Sentimentul  obligaţiunii,  care  se 
chiamă  conştiinţă  şi  care  se  găseşte  în  adâncul  oricărei  voinţe 
omeneşti,  n’ar  fi  decât  o  amăgire,  un  instrument  de  tortură  adăogat 
la  cele  de  mai  sus.  Dumnezeu  ar  fi . . .  Dar  nu,  toată  fiinţa  mea 
se  revoltă  la  gândul  unor  asemenea  orori:  lumea  morală  e  o 
realitate,  obligaţiunea  conştiinţei  e  o  siguranţă.  Vreau  să  cred 
aşa  cel  puţin,  trebue  să  cred,  nu  pot  crede  contrarul.  Altminteri 
aş  vrea  să  mi  se  explice  de  ce  adesea  unii  necredincioşi,  ca 
Voltaire,  sunt  cuprinşi  de  groază  în  clipa  morţii.  Să  mi  se  ex¬ 
plice  de  ce  omul  în  acest  moment  suprem  întrezăreşte  sancţiunea, 
adeseori  teribilă  sau  măreaţă,  pe  care  a  meritat-o  purtarea  lui 
pe  pământ. 

Am  citat  pe  Voltaire.  Iată,  într’adevăr,  ceiace  scria  Drul 
Tronchin,  care-1  îngrijâ,  lui  C.  Bonnet  la  3  Iunie  1778,  adecă 
la  câteva  zile  după  moartea  celebrului  scriitor: 

«Dacă  principiile  mele  ar  fi  avut  trebuinţă  să  le  strâng  nodul, 
omul  pe  care  l-am  văzut  pierind  în  agonie  şi  murind  sub  ochii 
mei,  ar  fi  făcut  un  nod  gordian  al  lor.  Comparând  moartea  omului 
de  bine,  care  nu  e  decât  sfârşitul  unei  zile  frumoase,  cu  aceia 
a  lui  Voltaire,  aş  fi  văzut  în  chip  foarte  simţitor  diferenţa  care 
există  între  o  zi  frumoasă  şi  o  furtună,  între  seninătatea  sufle¬ 
tului  celui  înţelept,  care  încetează  de  a  trăi  şi  turburarea  grozavă 
a  aceluia  pentru  care  moartea  e  culmea  grozăviilor». 

Tot  ceiace  spuserăm  se  reduce  la  constatarea  următoare: 
în  lume  totul,  afară  de  rău,  are  raţiunea  de  a  fi,  totul  ajunge  Ia 
un  scop  prevăzut,  afară  de  om.  Vieaţa  omului  pe  pământ  rămâne 
în  suspensie  dacă  nu  continuă.  E  o  succesiune  de  întrebări,  cari 
rămân  fără  răspuns.  EI  vede  cum  totul  se  renaşte  în  jurul  său, 
afară  de  el:  de  ce,  dar,  e  chemat  să  privească  aceste  renaşteri 
nenumărate,  dacă  el  nu  ia  de  loc  parte  la  dânsele?  El  simte  o 
mulţime  de  aspiraţiuni  care-1  chinuesc  şi  care  nu  sunt  satisfăcute 
niciodată  pe  deplin:  de  ce?  Aude  înlăuntrul  său  mii  de  voci, 
care-i  strigă  că  el  nu  e  făcut  pentru  moarte,  ci  pentru  vieaţă.  De 
ce  atunci  aceste  voci,  dacă  totul  trebuie  să  se  sfârşească  cu  ul¬ 
timul  său  suspin?  Ce  raţiune  au  lucrările  sale?  Ce  raţiune  au 
bucuriile  şi  vieaţa  sa? 

în  faţa  acestor  întrebări  nu  e  posibilă  decât  o  soluţiune: 
credinţa  într’o  vieaţă  viitoare,  într’o  altă  lume,  unde  toate  aceste 
întrebări  vor  face  loc  la  tot  atâtea  răspunsuri.  Viaţa  viitoare  e 
o  necesitate,  afară  numai  de  cazul  când  negi  existenţa  lui  Dum¬ 
nezeu.  Cu  toate  greutăţile  pe  care  le  prezintă  această  doctrină, 
nu  se  poate  ieşi  din  dilema  următoare :  Sau  nu  există  Dumnezeu 
şi  prin  urmare  nici  viaţa  viitoare  şi  atunci  suntem  victimile  celei 
mai  oribile  şi  celei  mai  monstruoase  mistificări.  Sau  Dumnezeu 
există  şi  atunci  lumea  morală  există  şi  ea,  vieaţa  viitoare  e  o  si¬ 
guranţă,  noi  ne  găsim  pe  un  teren  solid,  care  ne  permite  desvol- 
tarea  normală  a  facultăţilor  noastre. 

Un  scriitor  de  geniu,  care  numai  de  religiozitate  nu  poate 
fi  acuzat,  Ernest  Renan,  dupăce  a  scris  cuvintele,  care  mi-au 
servit  ca  text,  adaogă  următoarea  concluzie  tristă  care  confirmă 
indirect  celece  preced:  «A  spune  că  dacă  lumea  aceasta  nu  are 
răsunet  în  altă  sferă,  omul  care  s’a  sacrificat  pentru  bine  sau 
adevăr,  trebue  s’o  părăsească  mulţămit  şi  a  iertă  pe  zei,  e  prea 
naiv.  Nu,  el  are  dreptul  să-i  blesteme.  Căci,  la  urmă,  de  ce  au 
pus  în  el  instincte  înşelătoare,  a  căror  jertfă  a  fost  el?» 

«Dumnezeu  e  Dumnezeu  al  viilor  nu  al  morţilor»,  a  zis 
Hristos  şi  relaţiunile,  pe  care  fiinţa  liberă  le  întreţine  cu  El  sunt 
prea  adânci,  prea  reale  spre  a  nu  trăi  decât  câţiva  ani.  Ele  ne¬ 
cesită  o  durată  vecinică  sau  nu  există... 

E  timpul  să  încheiem  şi,  ca  s’o  facem,  mă  întorc  la  punctul 
de  unde  am  plecat.  Ziceam,  acum  câteva  momente,  că  vieaţa 
viitoare  nu  e  posibilă  decât  pentru  fiinţa  care  se  află  în  stare 
normală,  la  care  sufletul  care  stăpâneşte  corpul,  la  rândul  său  e 
stăpânit  de  spirit.  Pentruca  să  fie  aşa,  trebue  în  chip  absolut  ca 
şi  spiritul  să  fie  stăpânit  de  spiritul  superior,  Dumnezeu,  şi  să 
participe  la  vieaţa  divină  printr’o  unire  directă  şi  profundă.  Numai 
Dumnezeu  e  vecinie  şi  numai  acei  cari  participă  la  vieaţa  divină 
şi  cari  sunt  uniţi  cu  acest  principiu  etern  de  vieaţă  pot  fi  asi¬ 
guraţi  de  nemurire.  Ceilalţi  pot  supravieţui  câtva  timp,  cum  trăiau 
aici  pe  pământ,  cu  toată  desordinea  stării  lor  inferioare.  Această 
supravieţuire  nu  poate  dura  şi  restul  de  vieaţă  pe  care-1  au  le 
va  fi  luat.  Ei  refuza  de  a  se  aşeză  în  condiţiunile  existenţei,  pre¬ 
tinzând  să  trăiască  în  felul  lor,  independenţi  de  Acela  care  e 
vieaţa  însăş;  trebue  să  se  aştepte  să  dispară  mai  curând  sau  mai 
târziu.  Atât  cât  se  poate  afirmă  în  aceste  chestiuni  misterioase, 
mie  nu-mi  vine  să  cred  în  nemurirea  sufletului  celui  păcătos, 
celui  rău,  adecă  a  sufletului  despărţit  de  Dumnezeu.1  Eu  nu  cred 
decât  într’o  supravieţuire  mai  mult  sau  mai  puţin  prelungită  şi 
mizerabilă,  care  va  precede  complectei  sale  dispariţii. 

Din  contră,  sufletul  care  a  reintrat  în  condiţiile  normale  ale 
existenţei  sale,  care  s’a  pus  din  nou,  prin  spirit,  în  comunicaţie 
cu  Spiritul  divin,  e  asigurat  de  nemurire.  El  nu  mai  poate  muri, 
căci  se  află  la  izvorul  însuş  al  vieţii  şi  nu-i  nici  un  motiv  pen¬ 
truca,  rămânând  Dumnezeu,  să  nu  rămână  şi  el. 

Cum  să  intri  atunci  în  legătură  cu  Autorul  vieţii?  Prin  sin¬ 
gura  fiinţa  care  în  istoria  omenirii  a  participat  în  acelaş  timp  şi 
la  natura  omenească  şi  la  cea  divină:  Isus  din  Nazaret.  într’adevăr, 
El  e  acela  care  prin  natura  şi  opera  sa,  a  umplut  toate  abizurile, 
care  ne  despărţeau  de  Dumnezeu.  Nu  numai  că  El  ne-a  descoperit 
pe  deplin  pe  Dumnezeu,  dar  ni  s’a  şi  oferit  ca  intermediar  in¬ 
dispensabil  între  Dumnezeu  şi  noi.  El  e  puntea,  care  ne  permite 
să  ajungem  la  Dumnezeu,  canalul  prin  care  ni  se  comunică  vieaţa 
divină.  In  afară  de  EI  Dumnezeu  e  necuprins  pentru  om  şi  vieaţa 
vecinică  cu  El.  Prin  Hristos  putem  cunoaşte  pe  Dumnezeu  şi, 
trăind  vieaţa  sa,  care  e  vieaţa  vecinică  de  sfinţenie  şi  de  iubire, 
spiritul  nostru  primeşte  Spiritul  său  care  pătrunde  toată  fiinţa 
noastră  şi  nimiceşte  moartea. 


!  Aceasta  e  o  părere  individuală  a  autorului. 


N.  R. 

«Celce  are  pe  Fiul  are  vieaţă  şi  celce  n’are  pe  Fiul  n’are 
vieaţă . . .  Celce  crede  în  mine,  zice  Isus,  şi  trăieşte  în  mine  are 
vieaţă  vecinică.  El  a  trecut  dela  moarte  la  vieaţă.  El  nu  va  muri 
niciodată!» 

Iubite  cetitor !  Vreai  să  trăeşti  în  veci  şi  să  vezi  într’o  zi 
toate  aspiraţiunile  tale  împlinite?  Cuprinde  pre  Hristos  şi  prin 
El  pe  Dumnezeu  şi  eternitatea  e  a  ta... 

Dini.  1.  Cornilescu. 


PRINCIPIILE  ORTODOXIEI.1 

Articolul  II. 

Biserica  ortodoxă,  dupăcum  am  văzut,  nu  primeşte  nici  un 
fel  de  mijlocitor  între  Dumnezeu  şi  om  în  celece  privesc  doctrina. 
Biserica  nu-i  decât  păzitoarea  (păstrătoarea)  adevărului  descoperit 
şi  creştinul  ortodox  na  crede  decât  intemeiându-se  pe  autoritatea 
lui  Dumnezeu  însuşi.  Există  aşadarâ  o  deosebire  foarte  mare  sub 
acest  raport,  ca  şi  sub  atâtea  altele,  între  biserica  ortodoxă  şi  Bi¬ 
serica  romană.  In  aceasta  din  urmă,  într’adevăr,  credinciosul  se 
găseşte  întotdeauna  faţă  ’n  faţă  cu  un  om,  fie  el  papa,  sau  epis¬ 
copul,  care  se  pretinde  a  fi  investit,  în  numele  lui  Dumnezeu, 
cu  dreptul  de  a  învăţă  şi  încă  a  învăţă  în  chip  infalibil.  EI  e  deci 
obligat  a-şi  supune  raţiunea  înaintea  unui  om,  care  se  dă  drept 
un  mijlocitor  între  Dumnezeu  şi  dânsul,  şi  de  care  el  e  dator 
să  asculte. 

Abnegarea  raţiunei  este,  în  biserica  romană,  o  condiţie  sine 
qua  non  a  credinţii.  In  biserica  ortodoxă,  dimpotrivă,  omul  nu 
renunţă  la  raţiunea  sa,  el  o  pleacă  numai  cât  în  faţa  autorităţii 
dumnezeeşti.  Această  supunere  raţională  înalţă  pe  om  şi  lărgeşte 
înţelegerea  lui. 

Tot  astfel  stă  lucrul  şi  în  ce  priveşte  conştiinţa.  In  biserica 
ortodoxă  legea  lui  Dumnezeu  stăpâneşte  în  ordinea  morală.  Le¬ 
gile  făcute  în  sinoadele  ecumenice,  cu  alte  cuvinte,  de  cătră  toţi 
întâii  păstori  ai  bisericii,  n’au  alt  scop,  decât  observarea  legii 
dumnezeeşti,  şi  în  caz  că,  în  o  biserică  particulară,  vr’un  episcop 
promulgă  un  regulament  oarecare,  el  nu  face  nici  decum  o  lege 
nouă;  el  conduce  pe  credincioşi  în  observarea,  ţinerea  legilor  si¬ 
noadelor  ecumenice,  şi,  în  ultima  analiză,  în  ţinerea  legilor  Iui 
Dumnezeu. 

Legea  lui  Dumnezeu  este  prin  urmare,  judecând  hotărît,  sin¬ 
gura,  care  se  impune  conştiinţei  creştinului  ortodox,  precum 
cuvântul  lui  Dumnezeu  este  singurul,  care  se  impune  raţiunei  sale. 

>  Articolul  acesta  este  a  se  intercala,  ca  al  doilea,  în  seria  publicată  sub  acelaş 
titlu  în  Nrii  5,  7 — 8  şi  0  din  a.  IV.  al  «Revistei  Teologice®. 

Prin  urmare,  este  un  adevărat  abis  între  noţiunea  ortodoxă 
despre  lucrarea  legislativă  a  episcopatului  şi  între  noţiunea  romană. 

In  această  din  urmă  biserică,  papa  are  puterea  suverană  şi, 
în  virtutea  acestei  puteri,  el  promulgă  legi,  cărora  credincioşii  sunt 
datori  să  se  supună  orbeşte. 

Chiar  şi  episcopii  romani  înşişi  se  cred  înzestraţi,  în  temeiul 
hirotonirei  lor  episcopale,  cu  dreptul  personal  de  a  aduce  legi, 
de  cari  sunt  datori  credincioşii  să  asculte  sub  pedeapsă  de  păcat; 
şi,  ei  nu  se  jenează  pentru  nimic  în  lume  să  hotărască,  că  acest 
păcat  este  de  moarte ,  adecă,  vrednic  de  osânda  cea  vecinică,  ca 
şi  când  Dumnezeu  însuşi  —  în  decisiunile  sale,  ar  fi  obligat  să 
se  supună  legilor  publicate  prin  edict  de  papa  sau  de  cutare  ori 
cutare  episcop. 

Din  această  teorie  rezultă  nişte  consecinţe  foarte  imorale 
autorizate  prin  deciziuni  oficiale.  Astfel,  credinciosul  e  dator  să 
se  lapede  de  conştiinţa  sa,  şi  există  o  învăţătură  comună,  în  bi¬ 
serica  romană,  că  credinciosul  Încovoindu-şi  conştiinţa  înaintea 
hotărîrilor,  nu  numai  ale  papei  şi  ale  episcopilor,  ci  şi  ale  sim¬ 
plului  preot,  pe  care  l-a  luat  de  duhovnic,  este  la  adăpost  de 
orice  răspundere  personală  faţă  de  Dumnezeu,  oricare  ar  fi  actele 
ce  i  s’au  prescris. 

Supunerea ,  cu  alte  cuvinte,  renunţarea  la  raţiune  şi  la  con¬ 
ştiinţă,  în  faţa  puterii  papale,  episcopale  şi  sacerdotale,  este  vir¬ 
tutea  cea  mare,  virtutea  cea  lăudată  între  toate,  în  biserica  ro¬ 
mană,  şi  mijlocul  puternic  de  a-şi  face  mântuirea,  fără  a  se 
ocupă  în  mod  personal  de  doctrinele  propuse  sau  de  legile  pro¬ 
mulgate. 

Creştinul  ortodox  respectă  pe  episcopi  şi  pe  preoţi;  dar  el 
ştie,  că  episcopii  sunt  aşezaţi  supraveghetori  în  biserică,  şi  nu  de¬ 
pozitari  ai  unei  puteri  oarecare.  El  ştie  aşadară,  că  ei  n’au  alt 
scop  în  regulamentele  lor,  decât  păzirea  neştirbită  a  legilor  dum¬ 
nezeeşti,  precum  şi  a  învăţăturilor  dumnezeeşti,  că  ei  se  adresează 
din  contră  conştiinţei  sale,  pentru  a-1  face  să  înţeleagă,  că-i  dator 
să  dea  ascultare  legii  lui  Dumnezeu,  unicul  suveran  peste  con¬ 
ştiinţe,  ca  şi  peste  inteligenţe.  Prin  urmare,  dacă  el  urmează  le¬ 
gilor  bisericeşti,  o  face  aceasta  numai  cu  scopul  de  a  observă 
legea  dumnezeească  cu  mai  multă  acurateţă. 

E  atât  de  sigur,  că  înţelesul  legilor  bisericeşti  este  cel  pe 
care  l-am  arătat  noi,  încât  episcopii  nu  judecă  a  fi  de  lipsă  să 
oblige  pe  credincioşi  sub  pedeapsă  de  păcat,  mai  puţin  încă  sub 
pedeapsa  păcatului  de  moarte. 

Păcatul,  pentru  ortodox,  nu-i  altceva,  decât  călcarea  unei  legi 
dumnezeeşti.  El  ştie  prea  bine,  că  neobservând  legile  bisericeşti 
se  expune  a  vâtămâ,  a  călca,  în  oarecare  privinţă,  legile  dum- 

nezeeşti  şi  a  se  face  vinovat;  dar  el  nu  ascultă  de  acest  glas 
episcopal,  care  raţionează  neîncetat  la  urechile  credinciosului  roman  : 
«Dacă  tu  nu  te  supui  legilor  noastre,  faci  un  păcat  de  moarte, 
tu  eşti  osândit». 

Creştinul  ortodox  are  ca  călăuză  conştiinţa  sa;  el  ştie  singur 
în  caz  că  calcă  vreo  lege  dumnezeească;  şi  singur- Dumnezeu, 
cunoaşte  gradul  vinovăţiei  sale. 

Aceste  observări  simple  sunt  de  ajuns  pentru  a  statori  di- 
ferinţa  absolut  radicală,  care  există  între  noţiunea  ortodoxă  despre 
acţiunea  legislativă  a  episcopatului  şi  între  puterea  legislativă  pe 
care  şi-o  atribuesc  papalitatea  şi  episcopatul  roman. 

In  faţa  definiţiunilor  dogmatice  şi  a  legilor  bisericeşti  cre¬ 
ştinul  ortodox  rămâne  în  toată  demnitatea  lui  de  om,  neatârnând 
decât  de  Dumnezeu,  şi  nesupunându-se  decât  lui  Dumnezeu. 

Câtă  vreme  credinciosul  din  biserica  romană  faţă  ’n  faţă  cu 
definiţiunile  şi  cu  legile  papei  şi  ale  episcopilor  săi,  renunţă  la 
demnitatea  lui  de  om,  renunţă  la  cele  mai  nobile  prerogative,  pe 
cari  i  le-a  dăruit  Dumnezeu,  anume,  la  raţiune  şi  la  conştiinţa 
sa;  el  Ie  sacrifică,  pe  una  şi  cealaltă,  unei  puteri  omeneşti,  care 
n’a  putut  fi  statornicită,  decât  în  urma  transgresiunei  unei  legi  evan¬ 
ghelice  lămurite  şi  pozitive. 

Noi  ştim  prea  bine  că  papii  şi  episcopii  romani  se  dau  de 
reprezentanţii  lui  Dumnezeu  şi  au  pretenţia  că,  ascultând  cineva 
de  ei,  supunându-se  autorităţilor  lor,  înseamnă  a  se  supune  şi 
ascultă  de  Dumnezeu;  dar  deoarece,  de  altă  parte,  tot  ei  sunt 
cari  promulgă  definiţiunile  şi  legile,  în  virtutea  unei  pretinse  pu¬ 
teri  împreunate  cu  demnitatea  lor,  ei  săvârşesc  cu  un  sacrilegiu 
mai  mult,  susţinând,  că  Dumnezeu  vorbeşte  prin  ei,  identificân- 
du-se  cu  Dumnezeu. 

Preoţia,  în  biserică,  este  vrednică  de  sigur,  de  respect  şi  de 
toată  cinstirea.  Isus  Hristos  a  aşezat-o  pentru  a  cârmuî  biserica 
Sa,  pentru  a  purtă  grijă  de  împlinirea  legii  şi  ca  să  păzească  pă¬ 
strarea  adevărului.  Că  lumea  dă  episcopilor  şi  preoţilor  dovezi 
de  respect,  din  cauza  caracterului  lor  sfinţit,  va  face  un  lucru  bun, 
şi  în  chipul  acesta  se  va  arătă  cu  supunere  cătră  cugetarea  lui 
Hristos.  însă  trebue,  ca  acest  respect,  aceasta  veneraţiune,  să  pă¬ 
streze  o  însuşire  într’adevăr  creştinească,  să  nu  iasă  din  margi¬ 
nile  permise  şi  să  nu  meargă  până  la  a  identifică  cu  Dumnezeu 
pe  aceia,  cari  nu  pot  fi  decât  smeriţii  săi  slujitori ;  până  la  a  le 
recunoaşte  o  putere  dumnezeească,  când  cea  mai  frumoasă  pre¬ 
rogativă  a  lor  consistă  să  pună  în  lumină  singura  putere,  care  se 
poate  impune  judecăţii  şi  conştiinţei  omeneşti :  puterea  lui  Dumnezeu. 

După  Dr.  Wladimir  Guettee.  J  Beleută. 

URCAREA  SALARULUI  PROFESORILOR 
SEMINARIALI.1 

In  conferenţa  preoţească  din  acest  an  a  tractului  Deş,  pa¬ 
rohul  loan  Andreiu  din  Corueni  a  făcut  propunerea,  primită  şi 
din  partea  conferenţei,  ca  din  cele  2%  ce  le  dă  preoţimea  din 
arhidieceză  anual  la  fondul  cultural,  1  %  să  se  adaugă  la  salarul 
profesorilor  seminariali  din  Sibiiu.  Aduc  în  publicitate  această 
propunere  din  motivul  că  ea  poate  fi  actuală,  la  tot  cazul  de  in¬ 
teres  pentru  biserica  noastră. 

Cât  de  înaltă  misiune  îndeplineşte  la  noi  şcoala  confesională- 
naţională  s’a  discutat  şi  recunoscut  în  toiul  discuţiilor  purtate 
asupra  legii  apponyiane.  S’au  lansat  apeluri  peste  apeluri  pentru 
salvarea  şcoalelor  noastre  şi  s’a  agitat  necontenit  pentru  sala¬ 
rizarea  învăţătorilor  noştri  conform  legii  faimoase  din  1907.  In 
acest  scop  s’a  înjghebat  şi  fondul  cultural.  Chiar  faptul  înfiinţării 
acestui  fond  e  o  recunoaştere  a  şcoalelor,  ca  foculare  de  cultură 
românească  şi  a  învăţătorilor,  ca  purtătorii  făcliei  învăţăturii,  «cei 
mai  neobosiţi  sămănători  ai  culturei  noastre». 

Tocmai  acum  se  discută  mult  asupra  pornirei  preoţimii  pentru 
îmbunătăţirea  sorţii  ei,  în  cari  discuţii  —  ori  că  li  se  recunoaşte 
justeţa  pretensiunilor  ori  că  se  numesc  stăpâniţi  de  porniri  «anar¬ 
histe»,  —  se  recunoaşte  totuş  îndreptăţirea  de  a  fi  conducătorii 
naturali  şi  luminătorii  cu  misiune  sfântă  ai  neamului  nostru,  «ve¬ 
ghetori  ai  altarului  dumnezeesc  şi  ai  cărărilor  drepte  şi  sigure  ale 
progreselor  pe  toate  terenele». 

Dacă  mărturisim  aceste  premise,  cu  drept  vom  zice,  că  mult 
mai  înaltă  misiune  îndeplineşte  şcoala  de  creştere  a  preoţilor  şi 
învăţătorilor  noştri,  aceşti  educatori  ai  satelor  noastre.  Mă  cuget 
la  seminariile  noastre  cu  profesorii  lor. 

Dacă  ne  ţinem  de  datorinţă  a  susţinea  în  bun  rând  şcolile 
noastre  săteşti  şi  căutăm  a  îmbiâ  cât  mai  bună  situaţie  materială- 
morală  învăţătorilor  noştri,  negreşit  că  e  de  lipsă  să  ne  îndreptăm 
privirea  şi  spre  seminariile  noastre  şi  profesorii  lor,  cari  şi  acum 
aşteaptă  o  întoarcere  în  spre  mai  bine.  Nu  e  decât  o  ideie  feri¬ 
cită  ideea  ridicării  unui  nou  seminar  în  Sibiiu,  conform  exigen¬ 
ţelor  vremii,  care  dacă  va  fi  întrupată,  va  tipări  cu  litere  tot  mai 
groase  în  istoria  bisericii  noastre  numele  I.  P.  S.  D-lui  arhiepiscop 
şi  mitropolit  loan  Meţianu  şi  a  Consistorului  arhidiecezan.  Dacă 
vom  jertfi  cu  toţii  din  prisosul  nostru  ideea  va  deveni  faptă,  ridi- 


1  Publicăm  acest  articol  ca  o  dovadă  de  solicitudinea  ce-o  arată  preoţimea  noa¬ 
stră  faţă  de  profesorii  seminariali  si  faţă  de  munca  ce  o  depun  ei  în  interesul  bisericei 
şi  a  neamului.  —  N.  R. 

cându-se  un  nou  seminar  spre  mărirea  şi  cultura  bisericei  şi  a 
neamului  nostru. 

Vorbind  despre  seminar  se  ridică  în  forma  întrebării  chestia 
profesorilor  seminariali.  Toţi  aceia,  cari  urmăresc  activitatea  şco¬ 
lară  şi  extraşcolară,  culturală-socială  a  profesorilor  seminariali,  se 
pot  convinge,  că  ei  depun  o  muncă  desinteresată,  conştienţioasă 
şi  productivă  în  agrul  culturei  noastre,  iar  dacă  considerăm  ne¬ 
ajunsurile  cu  cari  se  luptă,  putem  afirmă,  că  sarcinile  ce  au  să 
supoarte,  le  întrec  puterile.  Să  amintesc  numai  seminarul  arhi- 
diecezan  cu  întocmirile-i  insuficiente  şi  indolenţa,  indiferentismul, 
ce  se  observă  din  nesprijinirea  «Revistei  Teologice»,  susţinută  de 
un  grup  de  profesori  —  şi  e  destul  spre  a  arătă,  că  ei  duc  o 
luptă  ideală. 

In  schimbul  muncii,  ce  depun  aceşti  profesori  pe  altarul  bi~ 
sericei  şi  al  neamului  —  să  mărturisim  pe  conştiinţă  —  puţin  se 
face  pentru  a  le  asigură  o  vieaţă  mai  tignită,  lipsită  de  grijile 
traiului  zilnic.  Misiunea  ce  îndeplinesc  şi  munca  ce  depun  în  slujba 
obştei  româneşti,  nu  stă  nici  decât  în  proporţie  cu  dotaţia  lor 
materiala.  Cum  se  explică  altcum  faptul,  că  profesorii  noştri  — 
cu  unele  excepţii  —  îndată  ce  au  petrecut  anii  prescrişi  trec 
în  ceata  protopopilor?!  Cred,  că  nu  trebue  să  mă  provoc  la 
cazuri,  căci  toţi  cunoaştem  câteva. 

Eu  cred,  că  dacă  profesorii  noştri  ar  fi  mai  bine  dotaţi,  ar 
renunţă  la  comoditatea  vieţii  şi  ar  rămâneâ  Ia  postul,  la  care  au 
fost  chemaţi,  prin  ce  s’ar  ridică  şi  vaza  institutului,  având  ca  pro¬ 
fesori  oameni  bogaţi  în  esperienţă  şi  versaţi  în  ştiinţele  cu  cari 
sunt  încredinţaţi  a  le  propune.  A  ascultă  cursurile  susţinute  de 
un  profesor  veteran,  cred  că  îţi  inspiră  mai  mult  respect  şi  în¬ 
credere,  în  cele  ce  ţi  se  spun,  decât  a  vedeâ  pe  catedră  schimbând 
feţe  un  tinăr,  cu  care  ai  făcut  deodată  gimnaziul. 

Militez  pentru  propunerea  de  sus  în  credinţa,  că  întreagă 
preoţimea  va  declara-o  de  dorinţă  a  sa,  iar  P.  Onor.  Consistor 
arhidiecezan  apreciind  deoparte  voinţa  preoţimii,  de  altă  parte 
adevărul  motivului  adus,  va  află  cu  cale  a  interveni  pentru  între¬ 
buinţarea  măcar  a  unei  părţi  a  banului  preoţimii  întru  îmbunătă¬ 
ţirea  sorţii  acelora,  cari  înzestrează  preoţimea  cu  armele  ştiinţii 
şi  ale  culturei. 

Georgiu  (Jiupe, 

preot  ort.  rom. 

SĂ  CETIM  SF.  SCRIPTURĂ! 

I.  De  ce  trebue  să  cetim  Sf.  Scriptură? 

1.  Pentrucă  în  ea  se  cuprinde  cuvântul  lui  Dumnezeu  şi  pentrucă  ce¬ 
tirea  cât  mai  deasă  a  acestui  cuvânt  o  impune  însuşi  Dumnezeu:  «Aşa 
zice  Domnul  Dumnezeu.»  Isaia  cap.  12,  v.  5.  «Toată  Scriptura  de  Dum¬ 
nezeu  este  insuflată  şi  de  folos  spre  învăţătură,  spre  mustrare,  spre  în¬ 
dreptare,  spre  deprinderea  care  este  întru  dreptate.»  II.  Tim.  cap.  3,  v.  16. 
«Că  nu  prin  voia  oamenilor  s’a  făcut  cândva  prorocie,  ci  fiind  luminaţi 
de  Duhul  sfânt  au  grăit  oamenii  cei  sfinţi  ai  lui  Dumnezeu.»  II.  Petru 
cap.  1,  v.  21.  «Şi  băgaţi  cuvintele  acestea  in  inima  voastră  şi  în  sufletul 
vostru.»  V.  Moisi  cap.  11,  v.  18.  «Ispitiţi  Scripturile,  că  voauă  vi  se  pare 
întru  ele  a  avea  vieaţa  vecilor  şi  acelea  sunt,  cari  mărturisesc  de  mine.» 
loan  5,  v.  39. 

2.  Pentrucă  din  cuvântul  lui  Dumnezeu  cuprins  în  Sfânta  Scriptură 
învăţăm  a  cunoaşte  tot  mai  mult  puterea  cea  fără  de  margini  a  Lui  şi 
aceasta  contribue  mult  la  mântuirea  noastră  sufletească.  «Nu  sunt  iată 
cuvintele  mele  ca  focul  —  zice  Domnul  —  şi  ca  ciocanul  care  taie  piatră?» 
Ieremia  cap.  23,  v.  29.  «Că  precum  se  pogoară  ploaia  sau  zăpada  din 
cer  şi  nu  se  întoarce  până  când  adapă  pământul  şi-l  face  de  răsare  şi 
rodeşte  şi  dă  sămânţă  sămănătorului  şi  pâne  de  mâncare,  aşa  va  fi  cu¬ 
vântul  meu,  care  va  eşl  din  gura  mea,  nu  se  va  întoarce  cătră  mine  deşert, 
până  când  va  plini  toate  câte  am  voit  şi  voi  spori  căile  tale  şi  poruncile 
mele.»  Isaia  cap.  55,  v.  10—11.  «Nu  mă  ruşinez  de  evanghelia  lui  Hristos, 
că  puterea  lui  Dumnezeu  este  spre  mântuire  tot  celuice  crede.»  Romani 
cap.  1,  v.  16. 

3.  Pentrucă  cuvântul  lui  Dumnezeu  cuprins  în  Sfânta  Scriptură  e 
vecinie,  e  un  izvor  nesecat  de  sfaturi  şi  poveţe  folositoare  sufletului,  el 
luminează  mintea  şi  înveseleşte  inima  şi  e  mai  de  preţ  ca  aurul  şi  argintul 
sau  alte  petri  scumpe.  «Legea  Domnului  fără  prihană,  care  întoarce  su¬ 
fletele,  mărturia  Domnuiui  credincioasă,  care  înţelepţeşte  pruncii.  Drep¬ 
tăţile  Domnului  drepte,  celece  veselesc  inima,  porunca  Domnului  strălucită, 
care  luminează  ochii.  Frica  Domnului  curată,  care  rămâne  în  veacul  vea¬ 
cului,  judecăţile  Domnului  adevărate,  îndreptate  împreună.  Dorite  sunt 
mai  vârtos  decât  aurul  şi  decât  piatra  scumpă  mult,  şi  mai  dulci  decât 
mierea  şi  fagurul.  Pentrucă  robul  Tău  păzeşte  acestea  şi  când  păzeşte 
acestea,  răsplătire  este  multă.»  Psalm  18,  v.  8 — 12.  «Căci  câte  s’au  scris 
mai  nainte  spre  învăţătura  noastră  s’au  scris,  ca  prin  răbdarea  şi  mân¬ 
gâierea  scripturilor  nădejde  să  avem.»  Romani  cap.  15,  v.  4.  «Şi  fiindcă 
de  prunc  ştii  Sfintele  Scripturi,  cari  pot  să  te  înţelepţească  spre  mântuire 
prin  credinţa  care  este  în  Hristos  Domnul.»  II.  Timoteiu  cap.  3,  v.  15. 

4.  Pentrucă  cuvântul  lui  Dumnezeu  cuprins  în  Sfânta  Scriptură  este 
cea  mai  bună ,  cea  mai  de  folos  şi  cea  mai  de  lipsă  hrană  a  sufletului 
nostru  şi  cunoscându-i  în  deajuns  ne-am  câştigat  cel  mai  puternic  stâlp  al 

credinţei  noastre  creştine.  «Scris  este:  nu  numai  cu  pane  va  trăi  omul,  ci 
cu  tot  cuvântul,  care  iese  din  gura  lui  Dumnezeu.»  Mateiu  cap.  4,  v.  4. 
«Peste  toate  luând  pavăza  credinţei  cu  care  veţi  putea  stânge  toate  să¬ 
geţile  vicleanului  cele  aprinse  şi  coiful  mântuirii  luaţi  şi  sabia  Duhului, 
care  este  cuvântul  lui  Dumnezeu.  Ca  mai  mult  să  nu  fim  prunci  învălu- 
indu-ne  şi  purtându-ne  de  tot  vântul  învăţăturii  întru  amăgitura  oamenilor, 
întru  vicleşug  spre  meşteşugirea  înşelăciunii,  ci  făcând  adevăr  întru  dra¬ 
goste,  să  creştem  prin  toate  pentru  El,  carele  este  capul  Hristos».  Efeseni 
cap.  6,  v.  16—17  şi  cap,  4,  v.  14 — 15. 

5.  Pentrucă  cuvântul  lui  Dumnezeu  cuprins  în  Biblie  ne  luminează 
mintea  şi  ne  nobilitează  inima.  «Că  porunca  legii  este  sfeşnic  şi  lumină 
şi  calea  vieţii  şi  mustrare  şi  învăţătură.»  Pildele  lui  Solomon  cap.  6,  v.  23. 
«Arătarea  cuvintelor  Tale  luminează  şi  înţelepţeşte  pe  prunci.»  Psalm  118, 
v.  130.  «De  acestea  să  gândeşti,  întru  acestea  să  fi,  ca  procopseala  ta  să 
fie  între  toţi.»  Timoteiu  cap.  4,  v.  14. 

6.  Pentrucă  cuvântul  lui  Dumnezeu  din  Biblie  ne  dă  cel  mai  potrivit 
şi  mai  eficace  mijloc  prin  care  ne  putem  feri  de  păcat.  «Intru  ce  îşi  va 
îndreptă  tinărul  calea  sa?  Când  va  păzi  cuvintele  Tale!»  Psalm  118,  v.  9. 
«Pentru  cuvintele  buzelor  Tale  eu  am  păzit  căi  nesâlnice.»  Psalm  116,  v,  4. 
«Sfinţeşte-i  pe  ei  întru  adevărul  Tău,  cuvântul  Tău  adevăr  este.»  Ioan 
cap.  17,  v.  17. 

7.  Pentrucă  cuvântul  lui  Dumnezeu  cuprins  în  Biblie  atât  în  năcazuri 
şi  în  suferinţe  cât  şi  în  mijlocul  amarelor  dureri  ale  morţii  ne  picură  în 
suflet  o  pace  şi  seninătate  adâncă  şi  ne  umple  de  mângăere.  «După  mul¬ 
ţimea  durerilor  mele  în  inima  mea,  mângâierile  Tale  au  veselit  sufletul 
meu.»  Psalm  93,  v.  19.  «Adusumi-am  aminte  de  judecăţile  Tale  cele  din 
veac  Doamne,  şi  m’am  mângâiat.»  Psalm  118,  v.  52.  «Că  de  voiu  şi  umblă 
în  mijlocul  umbrii  morţii,  nu  mă  voiu  teme  de  rele  că  Tu  cu  mine  eşti; 
toiagul  Tău  şi  varga  Ta,  acestea  m’au  mângâiat.»  Psalm  22,  v.  4. 

8.  Pentrucă  prin  cetirea  cuvântului  lui  Dumnezeu  din  Biblie  ne  solim 
şi  promovăm  mântuirea  sufletului  nostru.  «Doamne!  la  cine  vom  merge; 
cuvintele  vieţii  vecinice  aii»  Ioan  6,  v.  68.  «Şi  acum  s’a  arătat  prin  arătarea 
Mântuitorului  nostru  Iisus  Hristos,  carele  moartea  a  stricat  şi  a  adus  Ia 
lumină  vieaţa  şi  nestricăciunea  prin  evanghelie.»  II.  Timot.  1,  v.  10. 

9.  Pentrucă  dacă  nu  cetim  Biblia  mânia  şi  judecata  Domnului  mai 
curând  sau  mai  târziu  ne  va  ajunge.  «Şi  păziţi-vă  ca  să  nu  vă  lăpădaţi 
de  celece  grăeşte,  că  dacă  nu  au  scăpat  aceia  cari  nu  sufereau  pe  celce 
a  prorocit  pe  pământ,  mai  mult  mai  vârtos  noi,  cari  ne  lăpădăm  de  cei 
ceresc.»  Evrei  12,  v.  23.  «Că  oricine  se  va  ruşina  de  mine  şi  de  cuvintele 
mele  şi  Fiul  omenesc  se  va  ruşina  de  acesta  când  va  veni  întru  mărirea 
Sa  şi  a  Tatălui  şi  a  sfinţilor  îngeri.»  Luca  9,  v.  26. 

Dupăce  ne-am  convins  din  cele  de  până  aici  că  zace  foarte  mult  în 
interesul  nostru,  ca  să  cetim  Sfânta  Scriptură,  să  ne  oprim  puţin  şi  la 
întrebarea: 

11.  Cum  să  cetim  Sf.  Scriptură? 

/.  Cu  cuviinţă  şi  cu  frica  lui  Dumnezeu  în  suflet,  căci  «începătura 
înţelepciunii  este  frica  Domnului.»  Psalm  110,  v.  9,  conf.  Pilde  1,  v.  7. 
«Cu  frica  Domnului  se  fereşte  fieştecine  de  rău.»  Pilde  15,  v.  29. 

2.  Cu  sufletul  curat  de  tot  cugetul  viclean  şi  rugându-ne  ca  D-zeu 
să  ne  dea  înţelegerea  de  lipsă  pentru  pătrunderea  adevărurilor  sale  celor 
vecinice.  «Descopere  ochii  mei  şi  voiu  cunoaşte  minunile  din  legea  Ta ; 
înţelepţeşte-mă  şi  voiu  căută  legea  Ta  şi  o  voiu  păzi  pe  ea  cu  toată 
inima  mea.»  Psalm  118,  v.  18  şi  34. 

3.  Să  nu  ne  îndestulim  cu  o  singură  cetire  a  ei  ci  să  o  cetim  în  con¬ 
tinuu.  «Şi  să  nu  lipsească  cartea  legii  acesteia  din  gura  ta,  ci  să  cugeţi 
întru  dânsa  ziua  şi  noaptea,  ca  să  pricepi  a  face  toate  cele  scrise,  că 
atunci  te  vei  îndrepta  şi  vei  îndrepta  căile  tale  şi  atunci  vei  pricepe.» 
Isus  Navi  1  v.  8. 

4.  Cu  smerenie.  «Ca  nişte  prunci  de  curând  născuţi  să  iubiţi  laptele 
cel  cuvântător  şi  fără  de  vicleşug,  ca  printdansul  să  creşteţi  spre  mân¬ 
tuire.»  Petru  cap.  2,  v.  2.  «Pentru  aceea  lăpădând  toată  spurcăciunea  şi 
prisoseala  răutăţii,  întru  blândeţe  să  primiţi  cuvântul  cel  sădit,  care  poate 
să  mântuiască  sufletele  voastre.»  lacob  1,  v,  21. 

5.  Meditând  serios  asupra  celor  cetite  şi  săpând  adânc  în  inimile 
noastre  toate  învăţăturile  ce  se  desprind  din  ele.  «Şi  cuvintele  acestea  câte 
poruncesc  eu  astăzi  ţie  să  fie  în  inima  ta  şi  în  sufletul  tău.»  V  Moisi 
cap.  6,  v.  6.  «Şi  primeşte  din  gura  Lui  poruncă  şi  ia  graiurile  Lui  în 
inima  ta.»  Iov  22,  v.  22.  «Cuvântul  iui  Hristos  să  locuiască  întru  voi  din 
destul.»  Colos.  3,  v.  16. 

6.  învăţăturile  culese  cu  sârguinţă  din  Sf.  Scriptură  să  le  traducem 

şi  în  fapte  şi  prin  aceasta  să  le  dăm  vieciţă.  «Iară  fiţi  făcători  cuvântului 
şi  nu  numai  ascultători,  amăgindu-vă  pe  voi  înşi-vă  —  căci  —  celce  pri¬ 
veşte  la  legea  cea  desăvârşit  a  slobozeniei  şi  rămâne  într’ânsa,  acela  ne- 
fiind  ascultător  cu  uitare,  ci  făcător  lucrului,  fericit  va  fi  în  fapta  sa.» 
lacob  1,  v.  22  şi  25.  Preotul  Aurel  Popoviciu. 

Unii  oameni  se  bucură  de  o  memorie  atât  de  bună,  încât  adeseori 
îşi  aduc  aminte  şi  de  lucruri,  cari  nu  s’au  întâmplat  niciodată.  De  aceea 
astfel  de  oameni  să  ne  permită  a  nu  le  da  crezământ  necondiţionat  nici 
atunci  când  ar  spune  contrarul  dela  celece  ne  spun  în  astfel  de  cazuri, 

O.  Hango. 

* 

Dumnezeu  n’a  făcut  pe  femeie  nici  din  capul,  nici  din  picioarele 
bărbatului,  ci  din  mijlocul  corpului,  dintr’o  coastă  din  apropierea  inimei 
lui.  Pentruce?  Pentrucă  Dumnezeu  n’a  voit  ca  muierea  să  fie  bărbatului 
nici  stăpână,  nici  roabă,  ci  soţie,  ca  să  o  iubească,  iar  muierea  să  se  teamă 
de  bărbat,  cum  zice  Apostolul  Pavel  cătră  Efeseni  V.  33. 


G.  Hango. 

PREDICĂ  LA  DUMINECA  VAMEŞULUI  SI  A  FARI¬ 
SEULUI. 

«Că  tot  celce  se  înalţă  smerise-va,  iară 
celce  se  smereşte  înălţase-va ». 

,  .  ...  Luca  XVIII,  10-14. 

Iubiţi  creştini! 

în  evanghelia  de  azi,  Mântuitorul  ne  spune  o  pildă  prea  frumoasă, 
în  care  ne  dă  învăţături  despre  smerenie,  ca  o  însuşire  plăcută  iui  Dum¬ 
nezeu  şi  totodată  osândeşte  mândria,  care  este  acel  păcat  greu,  în  urma 
căruia  oamenii  cei  dintâi  au  perdut  fericirea  în  care  i-a  aşezat  Ziditorul 
lor.  Ne  vorbeşte  Mântuitorul  despre  «doi  oameni,  cari  au  intrat  în  bise¬ 
rică,  ca  să  se  roage:  unul  fariseu,  iar  altul  vameş.  Fariseul  stând,  aşa  se 
rugă  întru  sine:  Dumnezeule,  mulţumescu-ţi,  că  nu  sunt  ca  ceialalţi  oa¬ 
meni:  jefuitori,  nedrepţi,  preacurvari  sau  şi  ca  acest  vameş;  postesc  de 
douăori  în  săptămână,  dau  zeciueală  din  toate  câte  biruesc.  Iar  vameşul 
de  departe  stând,  nu  vrea  nici  ochii  săi  la  cer  să  ridice,  ci-şi  băteâ  pieptul 
său  zicând:  Dumnezeule,  fi  milostiv  mie  păcătosului!» 

Unul  din  ei  s’a  întors  la  casa  sa  mai  îndreptat  ca  celalalt. 

Din  cele  spuse  aţi  putea  crede,  că  fariseul  s’a  întors  la  casa  sa  în¬ 
dreptat,  deoarece  el  se  lăudă  că  păzea  toate  poruncile  legii;  dar  n’a  fost 
aşa,  fiindcă  fariseul  uitase  cu  totul  pentruce  a  venit  înaintea  altarului.  în 
loc  de  rugăciune,  el  îşi  înşiră  însuşirile  lui  de-a  fi  împlinit  legea  pe  din 
afară.  El  nu  se  roagă,  ci  se  laudă  pe  sine,  ba  defaimă  chiar  şi  pe  dea- 
proapele  său,  pe  vameş,  care  se  rugă  cu  smerenie. 

Despre  smerenie  şi  despre  mândrie  voesc  să  vă  vorbesc  azi,  iubi- 
lor,  şi  să  vă  arăt,  că  «din  patimă  se  înalţă  omul  cel  smerit  şi  din  înăl¬ 
ţimea  bunătăţii  cade  cel  trufaş  la  inimă». 

Rogu-vă  să  mă  ascultaţi  cu  luare  aminte,  ca  să  se  poată  zice  şi  despre 
noi,  ca  despre  vameş,  că  ne-am  întors  îndreptaţi  la  casa  noastră. 

Cel  dinţii  păcat ,  care  s’a  arătat  înaintea  lui  Dumnezeu  este  mândria 
sau  trufia.  începătorul  ei  este  satana,  care  arătându-se  în  chip  de  şarpe 
oamenilor  celor  dintâi,  le-a  zis  că  de  vor  ascultă  de  el:  «vor  fi  ca  Dum¬ 
nezeu»  (Moisi  III.  5).  Tot  patima  aceasta  a  fost  cauza  căderii  lui  Lucifer 
şi  a  îngerilor  săi,  cari  din  îngeri  luminaţi  s’au  făcut  diavoli  întunecaţi. 

Mândria,  ca  începutul  a  tot  păcatul  şi  a  toată  stricăciunea,  totdeauna 
a  fost  urâtă  înaintea  lui  Dumnezeu.  Deci  toţi  aceia,  cari  voesc  a  se  în¬ 
toarce  Ia  Dumnezeu,  sunt  mai  întâi  datori  a  depărta  dela  ei  patima  aceasta, 
îmbrăcându-se  cu  haina  smereniei. 


Urîtă  este  mândria  şi  înaintea  oamenilor.  Sumeţul  nicicând  nu  are 
în  vedere  interesele  societăţii,  în  care  trăeşte,  ci  numai  ale  sale  proprii, 
iar  iubirea  lui  nu  e  adevărată;  ea  nu  îmbrăţişează  şi  pe  deaproapele,  de¬ 
oarece  el  se  iubeşte  pe  sine  peste  măsură.  Şi  chiar  dacă  se  arată  iubitor 
faţă  de  cineva,  sau  dacă  face  cuiva  bine,  aceasta  o  face  din  interes  pro¬ 
priu  sau  ca  să-l  laude  lumea.  Ei  nu  consideră  pe  nimenea  de-opotrivă  cu 
sine,  ci  pe  alţii  îi  despreţueşte  în  inima  sa. 


65 


Sfântul  Ambrosie  zice:  «Dintre  toate  păcatele,  câte  le  poate  face  omul, 
cel  mai  mare  este  sumeţia,  căci  acesta  este  izvorul,  din  care  se  trage  stri¬ 
căciunea  omenească.  Cu  această  săgeată  a  vătămat  mai  întâi  diavolul  pe 
oameni  şi  i-a  făcut  să  cadă.  Că  de  cumva  omul  înşelat  prin  amăgirea 
şerpelui  nu  s’ar  fi  silit  să  fie  asemenea  lui  Dumnezeu,  atunci  nu  ar  fi 
moştenit  păcatul  aducător  de  moarte». 

Patima  mândriei  îndeamnă  la  pismă  şi  ură.  Omul  cuprins  de  această 
boală  rea,  arde  de  mănie,  văzând  pe  deaproapele  său  în  o  poziţie  mai 
bună,  mai  vrednică,  ba  e  în  stare  ca  să  defaime  pe  fratele  său. 

Fariseul  din  pilda  de  azi  are  unele  însuşiri  bune,  dar  mândria,  lauda 
proprie  i-le  întunecă,  i-le  nimiceşte.  Lauda  e  bună  şi  plăcută,  când  omul 
o  merită  din  partea  altuia;  urîtă  este  însă  ea  atunci,  când  omul  singur 
şi-o  face,  ca  şi  fariseul. 

Din  cele  zise,  iubiţilor,  vedem  mai  deaproape  roadele  mândriei,  cari 
sunt:  făţărnicia,  dispreţul  deaproapelui,  ura,  pisma  şi  altele. 

Smerenia,  acest  dar  preţios,  din  contră,  se  poate  asemănă  cu  un  pom 
încărcat  cu  fructe  gustoase,  care-şi  pleacă  ramurile  sale  în  jos,  ca  toţi  să 
se  îndulcească  din  roadele  sale  cele  bune.  Izvorul  ei  este  darul  lui  Dum¬ 
nezeu  şi  cunoaşterea  de  sine.  Prin  smerenie  creştinul  vede  neputinţa  sa, 
prin  urmare  îşi  recunoaşte  păcatele  şi  lipsurile  sale;  iar  dacă  se  şi  laudă 
cumva:  «întru  Domnul  să  se  laude»  (Cor  1:  1 — 80).  La  smerenie  ne  în¬ 
deamnă  mai  întâi  însuş  Mântuitorul  Hristos,  «care  s’a  micşorat  pe  sine 
chipul  robului  luând»  şi  care  «smeritu-s’a  pe  sine  ascultător  făcându-se  până 
la  moarte,  iară  moartea  crucii»  (Filip.  2,  7 — 8).  Mântuitorul  ni-s’a  dat  pe 
sine  nouă  oamenilor  drept  pildă  de  smerenie  zicând:  «învăţaţi-vă  dela 
mine,  că  blând  sunt  şi  smerit  cu  inima». 

Ne  mai  îndeamnă  la  smerenie,  iubiţilor,  şi  Preacurata  Fecioară  Maria, 
simţii  Apostolii  şi  « mucenicii  cei  cu  număr  mare»,  cari  nu  s’au  ferit  de 
bătăi,  chinuri,  închisoare,  foame  şi  sete  pentru  lăţirea  evangheliei  la  toate 
popoarele. 

Vameşul  din  pilda  aceasta  nu  află  nimic  bun  întru  sine,  îşi  mărturi¬ 
seşte  toate  fărădelegile,  —  nu  caută  a  se  îngâmfă,  —  dar  cu  atâta  mai 
îndreptat  se  întoarse  la  casa  sa. 

Fraţilor!  Să  luăm  şi  noi  deci  învăţătură:  când  ne  aflăm  în  casa  Dom¬ 
nului  să  ne  aducem  aminte,  că  toţi  greşim,  toţi  suntem  păcătoşi,  prin  ur¬ 
mare  —  «toată  grija  cea  lumească  dela  noi  lăpădându-o»,  —  să  ne  rugăm 
«cu  inima  înfrântă  şi  smerită»  asemenea  vameşului,  astfel  Dumnezeu,  — 
«carele  cearcă  inimile  şi  rărunchii  oamenilor»,  —  va  da  fiecăruia  după 
vrednicia  sa. 

Să  fim  deci  totdeuna  cu  băgare  de  seamă  la  urmările  mândriei  şi 
ale  smereniei.  Vameşul  intrând  în  biserică,  recunoaşte  că  e  păcătos,  îşi 
mărturiseşte  păcatele  şi  smerindu-se  se  mântueşte,  până  când  fariseul,  — 
care  se  bucură  de  o  mare  trecere  înaintea  poporului,  —  mândrindu-se  cu 
faptele  cari  le-a  făcut,  se  osândeşte. 

Astfel,  iubiţilor!  pe  celce  s’a  smerit,  Dumnezeu  l-a  înălţat,  iar  pe 
celce  s’a  înălţat,  l-a  smerit. 

Pildă  vie  şi  dovadă  să  ne  fie  şi  nouă  aceasta!  Nimenea  să  nu  caute 
a  se  înălţă,  ci  mai  vârtos  să  se  îngrijească  de  faptele  sale,  cari  trebue  să 
fie  plăcute  înaintea  Tatălui  ceresc.  EI  singur  e  mare,  lui  i-se  cuvine  din 
partea  noastră  toată  lauda,  cinstea  şi  mărirea,  căci  «nimenea  nu  e  mare 
ca  Dumnezeul  nostru». 

Iar  Tu  Doamne!  «celce  smereşti  pe  cei  mândrii,  iar  celor  smeriţi  le 
dai  dar»,  depărtează  dela  noi  toată  pizma  şi  răutatea,  ca  îmbrăcându-ne 
cu  haina  smereniei,  să  ne  dai  nouă  darul  de  a  puteâ  zice:  «Greşit-am 
Doamne  ia  cer  şi  înaintea  Ta  şi  nu  suntem  vrednici,  ca  să  ne  cerem  ier¬ 
tare  dela  Tine,  ci  ca  pe  vameşul,  împărăţiei  Tale  cei  vecinice  fă-ne  păr¬ 
taşi»,  care  noi  toţi  să  o  câştigăm:  Acum  şi  totdeuna  şi  în  vecii  vecilor, 
Amin!  Dr  Ioan  Felea. 


MIŞCAREA  LITERARĂ. 


1.  Cărţi: 

învăţăminte  filozofice-morale  din  naufragiul  Titanicului,  publi¬ 
cate  de  Arhim.  I.  Scriban,  directorul  Seminarului  Central  din  Bucureşti. 
1912.  Preţul  60  bani. 

Oamenii  necredincioşi  au  crezut  că  pot  găsi  în  grozava  catastrofă 
a  Titanicului,  întâmplată  in  1/14  Aprilie  anul  trecut,  cu  un  argument  mai 
mult  în  contra  Providenţei  divine.  S’au  şi  ridicat  glasuri  cari  au  interpretat 
acea  catastrofă  în  sensul  necredinţei.  E  uşor  de  înţeles  că  asemenea  in¬ 
terpretări  nu  dau  sufletului  nici  un  razim  şi  nu-i  înalţă  moralul.  Oamenii 
credincioşi  însă  au  ştiut  armonizâ  şi  acea  dureroasă  întâmplare  cu  credinţa 
şi  au  scos  din  ea  învăţăminte  de  încurajare  şi  înălţare  morală.  Un  frumos 
mănunchiul  de  asemenea  învăţăminte  cuprinde  scrierea  aceasta,  în  care 
sunt  adunate  câteva  articole  şi  cuvântări  scrise  cu  ocazia  catastrofei.  Ele 
sunt  foarte  potrivite  pentruca  să  înlăture  nedumeriri  şi  îndoieli,  dând 
inimei  linişte  prin  întărirea  credinţei.  Pentru  limba  clară  în  care  sunt 
scrise,  se  cetesc  cu  mare  plăcere.  Recomandăm  deci  această  scriere  preo¬ 
ţilor  noştri,  ca  sa  o  cetească  ei  înşişi  şi  să  o  răspândească  şi  în  cercul 
intelectualilor  mireni. 

* 

Patriarhul  Cîril  Lucaris.  Confesiunea  pseudolucariană  şi  urmările 
ei.  Pagini  din  istoria  bisericii  ortodoxe,  de  Dr.  Vasile  Loichiţia.  Caran¬ 
sebeş  1912.  Preţul  50  fii. 

Intr’o  expunere  limpede  şi  documentată,  autorul  ne  înfăţişează  vieaţa 
sbuciumată  şi  cu  sfârşit  tragic  a  patriarhului  Ciril  Lucaris,  precum  şi  eve¬ 
nimentele  mai  însemnate  din  biserica  ortodoxă  din  veacul  al  XVII-lea, 
cari  stau  în  legătură  cu  aceea  personalitate.  Autorul  se  alătură  la  părerea, 
foarte  verosimilă,  că  nu  Ciril  Lucaris  a  scris  confesiunea  publicată  în 
Geneva  sub  numele  lui.  E  bine  scos  la  iveală  rolul  important  ce  l-a  avut 
biserica  românească,  cu  Sinodul  de  Iaşi,  4n  luptele  pentru  ortodoxie  din 
veacul  al  XVII-lea.  Cetind  aceste  pagini  acum,  când  atenţiunea  ni-e  mult 
îndreptată  spre  Balcan,  ne  dau  material  ca  să  facem  reflexii  asupra  eve¬ 
nimentelor  ce  se  desfăşoară  acolo  şi  asupra  stărilor  ce  vor  urmă. 

* 

Chipul  maniei.  Episod  istoric  în  contra  cultului  icoanelor,  de  Otto 
von  Schaching,  traducere  de  Arhiereul  Antim  Pelrescu  Botoşeneanu,  vicarul 
sf.  mitropolii  a  Moldovei  şi  Sucevei.  Craiova  1912.  Preţul  1  leu  20  bani. 

Martirul  Sebastian.  O  istorisire  din  timpul  persecuţiunilor  în  contra 
creştinilor  din  Roma,  de  Wilhelm  Herchenbach,  traducere  de  Arhiereul 
Antim  Petrescu-Botoşeneanu.  laşi  1912.  Preţul  1  leu  30  bani. 

Despre  duioasele  şi  educativele  traduceri  ale  P.  Sfinţitului  Arhiereu 
Antim-Petrescu  dela  laşi  am  vorbit  în  Nr.  4—5  pag.  155  a  revistei  noastre 
din  anul  trecut.  Atragem  din  nou  atenţiunea  cetitorilor  noştri  asupra  lor, 
căci  sunt  foarte  potrivite  spre  a  propagă,  sub  forma  uşoară  a  unor  po¬ 
vestiri  atrăgătoare,  ideile  vieţii  creştine. 

De  data  aceasta  anunţăm  apariţia  încă  alor  două  publicaţii  ale  ace- 
luiaş  zelos  traducător  şi  cari  se  alătură  cu  vrednicie  la  cele  de  până  acum. 
Amândouă  sunt  povestiri  cu  fond  istoric  din  timpul  vechiu  al  bisericei 
creştine.  Cea  dintâiu  « Chipul  mamei»,  ne  întoarce  cu  gândul  în  epoca 
luptei  în  contra  icoanelor  sub  împăratul  Leon  Isaurul  şi  arată  dragostea 
creştinilor  pioşi  faţă  de  sfintele  icoane.  Dacă  stilul  acestei  povestiri  ar  fi 
ceva  mai  pe  înţelesul  poporului,  ar  fi  o  foarte  bună  lectură  pentru  com¬ 
baterea  nazarenilor  şi  a  altor  sectari,  cari  nu  admit  cultul  icoanelor.  Rugăm 
pe  P.  Sfinţia  Sa  să  modifice  stilul  ediţiei  a  doua  în  vederea  acestei  tre¬ 
buinţe.  A  doua  —  «Martirul  Sebastian >  ne  înfăţişează  luptele  şi  sufe¬ 
rinţele  acestui  erou  al  credinţii  creştine,  mort  la  anul  281  ca  martir.  Tra¬ 
ducătorul  lămureşte  simburele  istoric  al  ambelor  povestiri  în  prefeţele  cu 
cari  le-a  provăzut.  Recomandăm  aceste  scrieri  ca  o  lectură  foarte  edifică- 
toare  nu  numai  pentru  preoţi  şi  familiile  lor,  ci  şi  pentru  elevii  din  şcolile 
medii  şi  pentru  familiile  intelectualilor  noştri. 

Discursuri  politice,  adunate  şi  adnotate  de  Mariu  Theodorian-Carada. 
Bucureşti  1912.  într’un  mare  volum  se  dau  din  discursurile  politice  ale 
lui  Vasile  Lascar. 

Problemele  „Asociaţiunii",  de  Dr.  Elie  Dăianu,  Sibiiu  1912.  Preţul 
50  fii.  Conţine  luminosul  exposeu  făcut  în  adunarea  generală  a  «Asocia- 
ţiunii»,  ţinută  la  13  şi  14  Octomvrie  anul  trecut  în  Sibiiu. 

2.  Reviste,  ziare: 

„Revista  ortodoxă"  e  titlul  unei  noi  reviste  bisericeşti,  ce  apare 
la  Bucureşti,  redactată  de  păr.  Arhim.  I.  Scriban,  păr.  econ.  /.  Popescu- 
Mâlăeşti,  dnii  /.  Mihălcescu  şi  N.  Dobrescu.  Până  acum  au  apărut  două 
fascicole,  cari  se  prezintă  în  condiţiuni  superioare,  atât  ca  cuprins  cât  şi 
ca  formă.  în  cuvântul  cătră  cetitori,  comitetul  revistei,  accentuând  trebuinţa 
de  învăţătură  bisericească,  îşi  fixează  programul  în  cuvintele  pline  de  căl¬ 
dură:  «să  arătăm  dreptăţile  legii  creştine  ortodoxe,  pe  cate  o  credem  aşe¬ 
zarea  cea  mai  adevărată  a  celor  întemeiate  de  Domnul  Hristos  în  lume, 
şi  de  pe  temeliile  ei,  ca  dintr’o  cetate  de  veacuri  a  neamului  românesc, 
să  apărăm  credinţa  noastră,  să  dăm  toate  lămuririle  şi  îndrumările  trebuin¬ 
cioase,  să  arătăm  temeiurile  şi  preţul  credinţei  noastre  şi  pentru  cei  de 
sus  şi  pentru  cei  de  jos,  şi  pentru  cei  învăţaţi  şi  pentru  cei  neînvăţaţi, 
să  căutăm  să  aducem  la  luarea  aminte  a  tuturor  că  toţi  au  un  suflet  pentru 
îndreptarea  căruia  lisus  Hristos  a  venit  în  lume,  şi  că  în  comunitatea 
aceasta  de  suflet  şi  de  Mântuitor  să  ne  simţim  fraţi  datori  a  lucră  unii 
pentru  alţii».  Cuprinsul  celor  două  fascicole  apărute  corespunde  pe  de¬ 
plin  acestui  frumos  program.  Ele  conţin  articole  de  ştiinţă  teologică,  de 
orientare  asupra  unor  probleme  religioase  de  actualitate,  studii  de  istorie 
bisericească,  articole  de  informaţie  asupra  vieţii  din  biserica  română  şi 
din  alte  biserici  etc.  —  scrise  cu  competinţa  bărbaţilor  de  specialitate.  îi 
dorim  acestei  bune  reviste,  a  cărei  lipsă  eră  de  mult  simţită,  vieaţă  lungă 
şi  roade  bogate  pentru  întărirea  credinţei  ortodoxe!  Apare  la  două  luni 
odată.  Abonamentul  (în  străinătate)  10  lei.  Administraţia:  Strada  Mihail 
Cogălniceanu,  21. 

„Gazeta  Transilvaniei"  în  foiletonul  numărului  dela  9/22  Ianuarie 
face  câteva  constatări  şi  cereri  cu  privire  la  activitatea  bisericei  noastre, 
cari  merită  atenţiune.  Dupăce  constată  că  biserica  nu  mai  are  astăzi,  mai 
ales  pentru  intelectuali,  atragerea  de  odinioară,  fiindcă  nu  cultivă  fondul 
viu  de  vieaţă  religioasă,  spune:  «Avem  deci  lipsă  imperativă  de  conţinut, 
de  fond,  in  primul  rând  la  oraşe,  unde  convingerea  despre  nerostui  (!) 
slujbei  dumnezeeşti  a  devenit  atât  de  dureros  răspândită.  99%  ale  intelec¬ 
tualilor  noştri  nu  mai  cercetează  biserica.  Această  răceală  intelectualul  o 
aduce  cu  sine  de  pe  băncile  şcoalei...  E  deci  neapărat  de  lipsă,  ca  să 
ne  vie  biserica  într’ajutor.  Singurul  (?)  şi  cel  mai  puternic  sprijin  al  cre¬ 
şterii  religioase-morale  numai  predica  poate  să  fie...  Pilda  popoarelor  de 
altă  confesiune  ne  dovedeşte,  că  intelectualul  oraşelor  şi  elevul  mai  mare 
are  lipsă  de  predici  cu  conţinut  potrivit  inteligenţei  sale.  Predica  preotului 
dela  oraş  trebue  să  fie  o  tratare  filozofică  a  elementelor  de  credinţă. 
Trebue  să  ţie  pas  cu  progresul  ştiinţelor,  cari  ameninţă  religia  din  ce  în  ce 
tot  mai  primejdios...  Biserica  în  felul  acesta  devin t  şcoala  credinţei,  unde 
elevul  nefiind  stăpânit  de  grijile  «calculilor»,  răpit  de  necondiţionata  su¬ 
perioritate  a  religiei  faţă  de  orice  ştiinţă,  trebue  să  ajungă  la  convingerea 
ca  nu  sistemele  reci  ale  savanţilor,  nu  tăgăduirea  mefistofelică  e  chemată 

să  cârmuească  soartea  omenirii,  ci  fericirea,  spre  care  tindem  cu  toţii,  se 
cuprinde  în  adevărul  sublim,  care  nu  s’a  putut  răsturnă  de  nici  un  savant’: 
«iubirea  de  Dumnezeu  şi  aproapele».  Scriitorul  acestora  spune  că  îşi 
aduce  cu  plăcere  aminte  de  predicile  episcopului  Prohâszka,  ţinute  în 
Budapesta. 


CRONICĂ  BISERICEASCĂ-CULTURALĂ. 

Căsătoria  a  doua  a  preoţilor  a  fost  pusă  în  discuţie  în  a.  1907  din 
partea  preoţilor  din  mitropolia  sârbească  a  Carloviţului.  Un  număr  de 
vre-o  500  preoţi,  dintre  cari  150  erau  văduvi,  au  înaintat  în  acel  an  con¬ 
gresului  naţional-bisericesc  din  Carloviţ  o  petiţie,  în  care  cereau  să  se 
permită  preoţilor  văduvi  a  doua  căsătorie.  Fiindcă  chestiunea  eră  de  na¬ 
tură  spirituală,  congresul,  care  e  for  administrativ,  a  transpus  petiţia  si¬ 
nodului  episcopesc  al  mitropoliei  de  Carloviţ.  Sinodul  episcopesc  a  făcut 
întrebare  la  sinoadele  episcopeşti  ale  celorlalte  biserici  ortodoxe  autoce¬ 
fale  că:  nu  ar  rupe  comunitatea  bisericească  cu  mitropolia  Carloviţului, 
dacă  ea  ar  permite  preoţilor  să  se  căsătorească  a  doua  oară?  Răspunsu¬ 
rile  ce  le-a  primit  nu  le  ştim.  Ştim  atât,  că  pe  urma  acelei  acţiuni  s’a 
pornit  o  vie  discuţie  academică  între  teologii  ortodocşi  din  diferite  părţi. 
Unii  au  fost  pentru ,  alţii  contra  căsătoriei  a  doua  a  preoţilor.  Şi  dintre 
teologii  ortodocşi  români  au  luat  unii  parte  la  această  discuţie.  Ne-am 
ocupat  şi  noi,  în  «Revista  Teologică»,  cu  ea,  în  câteva  rânduri. 

Dar  chestiunea  nu  s’a  oprit  aici.  Sinodul  episcopesc  din  Carloviţ  a 
agitat-o  din  nou,  într’o  scrisoare  ce  a  trimis-o  la  începutul  anului  1911 
patriarhului  din  Constantinopol.  Despre  paşii  ce  i-a  făcut  patriarhul  « Revista 
ortodoxă »  dela  Bucureşti  ne  dă  următoarele  informaţiuni : 

«Printr’o  enciclică  a  sa,  patriarhul  din  Constantinopol  a  cerut  pă¬ 
rerea  bisericilor  autocefale.  In  acelaş  timp  fură  consultaţi  şi  teologii  pa¬ 
triarhatului.  In  şedinţa  sf.  Sinod  din  15/28  Martie  1911  se  ceti  răspunsul 
teologilor-profesori  dela  Seminarul  din  Halchis,  care  fu  favorabil  căsătoriei 
a  doua.  Brieniu,  bătrânul  mitropolit  al  Nicomediei,  eră  de  aceeaş  părere. 
Mitropolitul  Pisidiei  fu  de  părere  că  biserica  patriarhală  din  Constanti¬ 
nopol  trebue  să-şi  formeze  o  opinie  conform  cu  canoanele,  înainte  şi  in¬ 
diferent  de  răspunsurile  bisericilor  autocefale;  după  el,  sf.  Sinod  ar  fi  tre¬ 
buit,  în  urma  consultării  teologilor,  să  ia  o  deciziune.  Totuş  se  amână 
aceasta  până  la  sosirea  răspunsurilor  bisericilor  consultate.  Biserica  din 
Muntenegru  fu  de  părere  că  nu  trebuesc  schimbate  uzurile  tradiţionale; 
biserica  ortodoxă  din  Transilvania  primea  schimbarea  cu  condiţia  ca  să 
consimtă  la  ea  toate  bisericile  ortodoxe.  Cătră  sfârşitul  anului  1911  sosiră 
răspunsuri  şi  dela  celelalte  biserici  ortodoxe  şi  fură  diferite.  Cel  mai  târziu 
sosi  răspunsul  patriarhului  de  Ierusalim  Damian  (în  lanuar  1912),  care  fu 
de  părere,  că  numai  un  sinod  ecumenic  poate  să  tranşeze  chestia.  Acelaş 
răspuns  l-a  dat  şi  biserica  Sârbiei». 

Deocamdată  în  acest  stadiu  s’a  oprit  chestiunea  căsătoriei  a  doua  a 
preoţilor. 

Notiţe  istorice.1  Pe  foile  goale  dintre  tablele  cărţilor:  Cuvintele  lui 
Teodor  Studitul  şi  Cuvintele  lui  Doroteiu,  ambele  tipărite  în  Râmnic  la 
anul  1784  şi  legate  împreună,  am  aflat  următoarele  notiţe  scrise  cu  li¬ 
tere  cirile : 

I.  Arătare: 

«Se  face  înştiinţare  cui  se  cuvine  a  şti  şi  mai  vîrtos  cui  se  vine  a 
propovedui  din  aceasta  carte,  precum  cartea  aceasta  fiind  făcută  de  Sfântul 
Teodor  Studitul  şi  de  Sfântul  Cuviosul  Dorotheiu.  Adecă,  cuvintele  acelea 
sunt  (aici)  cu  care  învăţa  ei  pre  ucenicii  sei  pre  călugări  (fiind  aceşti  mai 
sus  numiţi  mai  mari  egumeni  preste  mulţi  călugări).  Dară  aceasta  se  poate 
face  lesne  şi  spre  învăţătura  mirenilor  celor  adevăraţi  dreptcredincioşi  cre¬ 
ştini.  Numai  propoveduitoriul  să  ia  sama  la  pravilele  acestea  în  jos  ur¬ 
mătoare. 

a. )  Intăiu:  Când  zice:  Fraţilor  şi  părinţilor!  să  zică:  Fraţilor  pravos¬ 
lavnici  creştini. 

b. )  Fiindcă  nu  sunt  cuvintele  acestea  făcute  pe  toate  Duminecile,  ca 
intr’alte  Cazanii,  să  aleagă  cuvinte  de  unde  va  vrea,  dintr’ale  Sfântului 
Teodor  sau  a  Sfântului  Dorotheiu,  şi  să  Ie  tocmească  după  folosul  cre¬ 
ştinilor,  şi  unde  zice,  că  am  lăsat  lumea  şi  am  venit  la  această  sfântă  în¬ 
gerească  vieţuire,  poate  să  zică  aşa:  că  am  Jăsat  înşelăciunea  ereticilor 
celor  ce  ţin  credinţa  spre  uşurare  (după  voia  trupului)  şi  ţinem  credinţa 
cea  grea  improtiva  trupului,  care  e  spre  mântuirea  sufletului,  iproci. 

c. )  A  treia:  La  aceste  învăţături  trebue  să  se  gătească  mai  nainte 
cum  să  le  spue,  că  poate  şi  din  doaue  trei  cuvinte  să  aleagă  o  învăţătură, 
care  va  socoti-o  după  prilejul  vremii  să  fie  spre  folosul  sufletelor  ascultă¬ 
torilor  creştini,  şi  unde  va  fi  pentru  osăbirea  cinului  călugăresc,  să  o  lase 
sau  o  indrepteze  spre  creştinescul  nume,  precum  am  zis.  Cu  aceasta  pof¬ 
tind  creştineştilor  suflete  folos  de  obşte  (pentru  care  am  şi  scris)  rămâiu 
voitoriu  bun  de  obşte. 

In  M.  O.  Monoştor,  29.  Martie  1795, 

Petru  Fodorean, 

dascăl  neunit  în  M.  G.  Monoştor. 

II. 

«Cinstite  Părinte  popa  Andreiu  dela  M.  O.  Vălcău;  poftesc  sănătate 
trupească  şi  sufletească  dela  Chs.  Dzeu,  iproci.  A  doaţi  mulţămesc  de 
această  sfântă  carte,  care  se  chiamâ  carte  de  suflet  folositoare  şi  călugă¬ 
rească  învăţătură,  precum  mărturiseşte  sfânta  scriptură,  iproci.  Cu  aceasta 
remâiu  de  bine  voitoriu. 

în  O.  Finciu,  17  Maiu  1798.  Dimitrie  Popovici. 

Comunicate  de  Gavriil  Hango,  presbiter. 

* 

*  Asemenea  notiţe  le  credem  de  interes  pentruca  să  cunoaştem  preocnpaţiile  pu¬ 
ţinilor  cărturari  vechi  ai  satelor  noastre.  N.  R. 

Cvincvenalele  preoţilor.  Dupăcum  scrie  un  ziar  guvernamental, 
proiectul  pentru  urcarea  dotaţiei  preoţime!  prin  acordarea  de  cvincvenale 
in  curând  va  fi  prezentat.  în  budgetul  pe  acest  an  s’au  luat  sumele  ne¬ 
cesare  spre  acest  scop.  Nu  ni  se  spune  însă  şi  aceea,  că  toţi  preoţii,  fără 
deosebire  de  cvalificaţie,  vor  fi  împărtăşiţi  în  mod  egal  de  cvincvenale. 
E  rău  că  nu  avem  informaţii  exacte  asupra  acestui  lucru,  ca  preoţimea 
noastră  să  scape  de  neliniştea  în  care  se  găseşte 

* 

Marconi  —  om  religios.  Se  găsesc  oameni  cari  trâmbiţă  în  lumea 
largă,  că  ştiinţele  naturale  ar  stă  în  contrazicere  cu  credinţa  în  Dumnezeu 
şi  că,  prin  urmare,  naturaliştii  n’ar  putea  fi  totodată  şi  oameni  credincioşi. 
Noi  ştim  că  tocmai  contrarul  e  adevărat:  naturaliştii  cei  mai  celebri  din 
toate  timpurile,  aceia  cari  au  deschis  terene  noui  de  cercetare  şi  au  îm¬ 
bogăţit  comoara  ştiinţei  cu  rezultate  însemnate,  au  fost  oameni  religioşi. 
Studiul  naturii  i-a  făcut  să  înţeleagă  înţelepciunea  şi  atotputernicia  Crea¬ 
torului  şi  astfel  chiar  din  acel  studiu  am  scos  şi  noi  motive  pentru  ade¬ 
vărul  credinţei  în  Dumnezeu.  Nu  rezultatele  pozitive  aie  ştiinţelor  naturale, 
ci  o  anumită  filozofie  materialistă,  care  nu  vrea  să  vadă  în  lumea  finită 
urmele  absolutului,  numai  această  filozofie  mioapă  se  răzvrăteşte  în  contra 
adevărului  credinţei.  Nu  numai  cei  mai  celebri  naturalişti  din  secolele 
trecute,  ci  şi  cei  de  astăzi  sunt  oameni  credincioşi.  Am  putea  cită  multe 
nume,  dar  de  astădată  ne  mărginim  la  unul,  care  a  fost  des  amintit  în 
timpul  din  urmă  în  presa  zilnică:  Gugliehno  Marconi ,  inventatorul  tele¬ 
grafiei  fără  sârmă.  Zeppelin  şi-a  mărturisit  în  repeţite  rânduri  credinţele 
sale  religioase,  dar  despre  Marconi  numai  de  curând  se  ştie  că  e  om  re¬ 
ligios.  Când  în  legătură  cu  catastrofa  «Titanicului  s’a  amintit  adeseori 
numele  lui,  presa  catolică  s’a  lăudat  cu  el  ca  cu  un  fiu  al  bisericii  cato¬ 
lice,  dar  pastorul  Paolo  Calvino  din  Lugano  a  spus  in  publicitate  că 
marele  inventator  este  membru  a!  sectei  Valdenzilor  şi  că  nu-şi  ascunde 
convingerile  sale  religioase.  Soţia  lui  Marconi,  de  naştere  o  irlandeză,  dă 
mână  de  ajutor  misiunilor  sectei  valdaneze,  stă  deci  în  serviciul  unei 
propagande  religioase.  De  aici  putem  deduce  că  în  familia  unui  naturalist 
ca  Marconi  soiritul  religios  se  împacă  foarte  bine  cu  studiul  naturii.  E 
deci  cu  dreptate  să  se  spună  că  aceste  două  lucruri  ar  stă  în  contrazicere? 

* 

Adnex  la  episcopia  de  Hajdudorogh.  Ca  un  adnex  la  episcopia 
gr.  cat.  maghiară  de  Hajdudorogh  se  va  înfiinţa  un  vicariat  cu  sediul  în 
Târgul-Murăşului,  care  va  cuprinde  parohiile  din  săcuime  afiliate  la  noua 
episcopie.  De  altfel  şi  acest  vicariat  e  decretat  in  bulla  «Christifides»  al 
papei  Piu  X.  drept  mijloc  de  «mântuire»  sufletească. 

Tipicul  cultului  religios. 

Cazuri  liturgice,  date  şi  indigitări  tipiconale  pe  luna  lui  Februarie  1913. 

Vineri  seara  în  I  Februarie  la  vecernie.  După  începutul  obicinuit  cu  binecu¬ 
vântare  şi  cetirea  psalmului  de  seara,  urmează  ectenia  cea  mare  şi  caftisma.  La  «Doamne 
strigat-am»  punem  stihiriie  sărbătorii  pe  8,  conform  celor  prescrise  la  mineiu  pe  glas 
I.,  apoi  «Mărire  şi  acum» :  Să  se  deschidă  uşa  cerului  astăzi.  în  decursul  acesteia  să 
face  vohodul,  după  care  îndată  cetindu-se  imnul  de  seara  «Lumină  lină»,  se  cântă  pro- 
himenul  zilei  şi  se  cetesc  paremiile  mineiulni.  Ectenia  obicinuită,  «învredniceşte-ne 
Doamne»  ectenia  celor  şase  cereri  de  seara  şi  stihoavna  mineiului  cu  «Mărire  şi  acum», 
«Celce  se  poartă  pe  Heruvimi»  pe  melodia  antifonului  8:  «Acum  slobozeşte»  şi  cele¬ 
lalte,  iar  după  «Tatăl  nostru»  troparul  sărbătorii  «Bucurâ-te  ceeace  eşti  cu  dar  dăruită» 
(de  3  ori)  şi  otpustul  (finalul)  obicinuit. 

Sâmbătă  îti  2  Eebruarie.  întitnpinarea  Domnului  nostru  Iisus  Hristos,  când 
L-a  luat  Simeon  în  braţele  sale.  La  utrenie:  începutul  se  face  ca  de  obicei  cu  bine¬ 
cuvântare,  cetirea  psalmilor  de  dimineaţa  şi  ectenia  de  începere.  După  «Dumnezeu  este 
Domnul»,  care  se  cântă  pe  melodia  troparului  gl.  I,  urmează  troparul  sărbătorii  dela 
vecernie  de  3  ori.  Iar  după  ect,  mică  cântăm  sedelnele  sărbătorii  din  mineiu  cu  ectenie 
între  ele.  După  seria  a  Il-a  de  sedelne,  imediat  se  cântă  Polieleut  cu  pripeieie  sărbă¬ 
torii.  Ectenie  mică  şi  sedealna  Polieleului  cu  «Mărire  şi  acum».  Antifoanele  sărbăto¬ 
rilor  şi  prohimenul  «Pomeni-voiu  numele  Tău  întru  tot  neamul  şi  neamul»  cu  stihul 
lui.  După  «Toată  suflarea»  (de  3  ori)  să  ceteşte  evanghelia  utreniei  a  sărbătorii  dela 
Luca:  in  vremea  aceea:  eră  un  om  în  Ierusalim,  anume  Simeon»  şi  psalm  50.  «Mă¬ 
rire  —  Pentru  rugăciunile  Născătoarei  de  Dumnezeu,  Milostive  cu  «şi  acum»,  apoi  stihul 
«Milueşte-mâ  Dumnezeule»  cu  stihira  «Să  se  deschidă  uşa  cerului  astăzi»  pe  glas  6  din 
mineiu.  Catavasiile  sărbătorii.  După  peazna  a  3-a  şi  ectenie  cântăm  sedelua  sărbătorii 
dela  mineiu  cu  «Mărire  şi  acum»,  după  a  6-a  condacul  şi  icosul  mineiului.  Piesnei  a 
8-a  îi  premerge  stihul  obicinuit,  iar  la  peasna  a  9-a  se  cântă  numai  pripeieie  indicate  în 
mineiu.  Svetilna  sărbătorii  de  3  ori  şi  îndată  «Hvalitele»  mineiului  pe  glas  4  cu  «Mă¬ 
rire  şi  acum»  pe  glas  6.  în  fine  «Doxologia  cea  mare»  pe  melodia  tr.  6  —  şi  troparul 
sărbătorii, 

3  Februarie:  Dumineca  Vameşului  şi  a  Fariseului  glas  5,  voscr.  5-a.  In  Dumi¬ 
neca  aceasta  se  începe  periodul  Triodului. 

La  Vecernie  şi  Utrenie:  Cântăm  stihiriie  Octoihului  şi  a  Triodului,  având  a  ne 
orienta  întru  toate  conform  prescrierilor  tipiconale  ale  Triodului.  Remarcabil  e  la 
utrenie:  cântăm  Catavasia:  «Deschide-voiu  gura  mea»,  iar  ia  liturghie  evanghelia: 
«Zis-a  Domnul  pilda  aceasta :  Doi  oameni  s’au  suit  în  biserică». 

Iu  săptămâna  aceasta  şi  în  cea  următoare  la  rânduiala  zilelor  de  rând  ne  folosim 
numai  de  Octoich  şi  Mineiu. 

10  Februarie:  Dumineca  Fiului  rătăcii,  glas  6,  voscr.  6-a.  La  vecernie  şi  utrenie: 
Totul  se  cântă  din  Octoih  şi  Triod. 

La  utrenia  acestei  Dumineci  şi  a  celor  două  următoare  se  cântă:  « Polieleul »  cu 
psalmul  de  tânguire  136:  «La  râul  Babilonului ». 

La  liturgic:  Evanghelia:  «Zis-a  Domnul  pilda  aceasta:  Un  om  avea  doi  feciori». 

17  Februarie:  Dumineca  lăsatului  de  carne,  glas  7  voscr  7.  La  vecernie  şi  utrenie: 
cântările  din  Octoih  şi  Triod.  Peste  săptămână:  facem  toate  dupăcum  arată  la  Triod, 
totastfel  şi  în  «sâmbăta  morţilor». 

Notă :  De  va  cădea  pe  Duminecile  Triodului  un  sfânt  de  rând,  atunci  rânduiala 
aceluia  are  de  a  se  face  la  pavecerniţa  (noptânda)  din  Vinerea  precedentă. 

Cantor. 


